жума, 05 Январ 2018 11:46\nҚалбан ва жисман ялонғочлашаётган аёлларимиз хусусида\nҚозоқ интернет олами Instagram-модел ҳисобланган Айжон Байзақованинг қилиқларидан ларзага келди. Маълум бўлишича, ички ва баъзан кийимсиз ҳам тушган расмлари билан танилган, янги йил кечаси тунги клубда пул учун кийимларни ечиш бўйича мусобақа ўтказган бу қиз олдин намозхон бўлган экан. Бу қизнинг нега бунчалик ўзгариб кетгани ҳақида интернетда баҳслар тинмаётир.\nҲар доимгидек, кимдир Айжоннинг бу фаҳш ишларини қўллаб-қувватласа, кимдир лаънат айтувчилардан бўлиб, унинг бу қилиқларини қоралаб чиқаяпди.\nАгар жамиятда фаҳш ишларнинг ёйилишини танқид қилганларни тушунсак, аммо одоб-ахлоқ ҳимоячиларини ҳаётда ўз ўрнини топа олмаган омадсизлар дейилишини қандай тушуниш мумкин.\n“У сенга ўхшамаган, у ўқимишли ва унинг сенга ўхшаганларга тупургани бор! Сен ўтириб ўз вақтингни совуряпсан, сенга ўхшаганларга ачинаман! Ҳаётинг дабдала бўлса керак...” мана Шарқ аёллари “Озодликка” чиқиши керак деб санайдиган одамларнинг одатдаги “далили”.\nАёлларнинг бу тарзда очилиб кетаётгани фақат Қозоғистон мусулмонларининг муаммоси эмас. Яқинда татаристонлик қўшиқчи аёл Резида Ганиуллинанинг Булғордаги Оқ масжид ёнидаги “қорин рақси” билан тушган клипи ҳам катта жанжалларга сабаб бўлган эди. Ўшанда қўшиқчи аёл ростан нега уни ҳамма қоралаётганини тушунмаётганини айтиб, ўз рақсини “санъат маҳсулоти”, деб айтган эди. У уялмасдан: “Мен рақсга тушганимда уялмайман, чунки бу менинг тинмай қилган меҳнатим ва ижодий ютуғимдир” деганди.\nАгар сиз бу каби қабоҳатлар 70 йил атеистик мафкура расмий равишда ҳукмрон бўлган собиқ иттифоқ ҳудудидагина “этник муслима”лар тарафидан қилинаяпти, десангиз хато қилган бўласиз. Мана яқинда Миср суди поп йўналиши бўйича қўшиқчи Шимани фаҳшга даъват этувчи клипи учун икки йилга озодликдан маҳрум қилди. Яқин Шарқ халқлари ичидан чиққан, гламур ҳаётнинг юлдузчалар иштирокидаги бундай ҳодисалар тўлиб ётибди.\n“Улар туғилганида бундай эмасди-ку?” деган ҳақли савол пайдо бўлади. Нега “яхши қизлар” бунчалик бузилиб кетмоқда?\nБунинг сабаби дунё тургани каби жуда кўҳнадир. Агар муқаддас китобларга мурожаат қиладиган бўлсак, жамиятда доим “гуноҳга талаб” бор бўлганини билиб оламиз. Яъни, ахлоқ-одобдан деган нарсада оғиш доим арзон шуҳрат қазонишга ва жамият саралари (элитаси) сафидан жой олишга сабаб бўлган. Туркий-мусулмон муҳитидан чиққан Рудолф Нуриевни бир эсланг, у “орқа йўл (тешик)” ёрдамида Ғарб жамиятининг энг юқори пағоналаригача чиқишга муваффақ бўлган эди.\nКелиб чиқишидан иймони суст ёшлар нима қилсин? Улар шу йўл билан жамиятни ўзига қаратиш йўлини танлайди-да. Халқнинг инстинктлари билан ўйнашиш учун бу қабоҳатни қилиш жуда осон.\n“Омадли ва муваффақиятли” одамлар билан қора халқ орасида жарлик ўсиб бормоқда ва бу тўсиқни фақат ўзидаги истеъдод билан енгиб ўтиш “жонини шайтонга сотиш”дек осон эмас.\nАгар холис айтадиган бўлсак, мўмин одам энг “илғор” тенденция бўлиб ҳисобланган жамиятни “очиб-сочиб” ташлашга доим қарши бўлган. У доим эски тартиб ва абадий қадриятлар тарафдоридир. Шунинг учун ҳам, у замонавий “санъат асари” дея ялонғоч ҳолда саҳнага югуриб чиқадиган ҳолатларни ҳаром деб билади. Шунинг учун ҳам иймони буюрганидек яшаши учун оз бўлсада жасорат кўрсатади.\nАллоҳ таоло Қуръони Каримда: “Ким охират ҳосилини истаса, Биз унга ҳосилини зиёда қилиб берурмиз. Ким дунё ҳосилини истаса, Биз унга ўшандан берурмиз ва унга охиратда бирон насиба бўлмас” (Шуаро сураси, 20) деган.\nБу дунёнинг ҳашамати бутун бошли халқларни ҳам алдаб қўйди ва улар изсиз йўқ бўлиб кетишди. Кўпинча, бу дунёда шундай осон йўлларни танлаганларнинг қалблари қорайиб, ифлосланиб кетганини ўзлари ҳам сезмай қолишади, турмушларига эса хотиржамлик келавермайди. Шу тарзда ахлоқий қашшоқлик келади ва унинг ортидан эса мавжудлигидан норозилик пайдо бўлади.\nЖуда кўп ҳолларда, алал оқибат, бу ҳаётдан тўйиб кетганидан улар ўзларини ўзлари ўлдириб ҳам юборадилар.\nБиз сўнгги сўз ўрнида яна муқаддас китобимизга юзланамиз:\n“Бу дунё ҳаёти фақат ўйин-кулгидан иборатдир. Агар билсалар, охират диёри, ана ўша ҳақиқий ҳаётдир” (Анкабут сураси, 64).\n« Шахснинг учта қоранғи жиҳати: аблаҳларнинг башараси\tГигант бутлар »


Қоп-қора бозор « Ўзбекистон Халқ Ҳаракати\n21 March 2017 - 15:54\n“Озодлик” радиоси ўтказган кичик суриштирув давомида аниқланишича¸ 7 мартдан бошлаб давлат томонидан белгиланган нархдан қиммат сотиш тақиқланган ижтимоий аҳамиятга эга импорт дорилар Тошкент шаҳри ва вилоят аптекаларидан бирин-кетин ғойиб бўлмоқда. Бу дориларни ўзи олганидан арзонга сотишни истамаган хусусий аптекалар¸ уларни пештахталардан олиб¸ “қўл”да сотишни йўлга қўя бошлаган.\nФарҳоднинг айтишича¸ у 19 март куни бу дорини қидириб¸ Тошкентдаги 30 га яқин аптекага кириб чиққан¸ аммо уларнинг ҳаммасида бир хил “йўқ” деган жавобни олган.\nБундай “йўқ”лар сабаби эса жуда жўн – сальбутамол – 7 мартдан бошлаб ҳукумат томонидан белгиланган нархда сотилиши шарт қилиб белгиланган 227 турдаги импорт доридан бири.\n“Бу дорини¸ асосан¸ хусусий компаниялар олиб кирган¸ аптекачилар оптовий базалардан олиб¸ сотиб келишган. Ҳукумат белгилаган нарх¸ долларнинг давлат курси бўйича ҳисобланган. Хусусий ширкатлар эса уни қора бозор курсида олиб кириб¸ қора бозор нархига мослаб сотаëтган эди. 8000 сўмга сотиш¸ уларни зарарга қўяди¸ шунинг учун хусусийлар уни секингина аптекалардан йиғиштириб олди. Ўзи 13 минг сўмга олган дорини ким 8 мингга сотади. Қимматга сотса¸ жазоси оғир¸ аптекаси бекилиб кетади. Шунга сальбутамол¸ яна бошқа бозор кўтармайдиган дориларни қўлга чиқариб юборишди”¸ дейди “Озодлик” радиоси билан микрофонсиз суҳбатда дори-дармон савдосига бевосита алоқадор тошкентлик тадбиркор.\n20 март куни “Озодлик” радиоси бу саволга жавоб сўраб¸ мамлакат дорихоналарини нархи қатъий белгиланган ижтимоий аҳамиятга эга 227 турдаги импорт дори ва дори воситаси билан таъминлаш ваколати юклатилган ширкатлардан бири – “Дори-дармон” акциядорлик компанияси билан боғланди.\n“Президент қарори кучга киргандан бери¸ “Дори-дармон” ширкати нархи белгиланган дориларнинг янги партиясини олиб киргани йўқ. Ҳозиргача фақат омборхонада бор дорилар тарқатилди¸ холос. Лекин бу бўйича янги контрактлар имзоланди¸ яқин орада 227 турдаги дори кела бошлайди. Шунда муаммо ҳал бўлиши керак”¸ деди “Озодлик” радиоси боғланган компания вакили.\n“Озодлик” радиоси билан суҳбатда Ўзбекистон дори-дармон бозорига бевосита алоқадор тадбиркор бундай изоҳни¸ “кучли оптимизм” деб баҳолади.\n“Дори-дармон” президент қарори бўйича аптекаларни 227 турдаги дори-дармон воситаси билан узлуксиз таъминлаши керак. Уларда давлат курси бўйича конвертация қилиш ҳаққи бор ва ташқаридан бу дориларни улар олиб кирса¸ нисбатан арзонга тушиши аниқ. Лекин бутун мамлакатдаги 8000 дан ошиқ аптекани таъминлай олишига кўзим етмайди. Энди яна навбат ва норма тизими пайдо бўлиб¸ ҳар аптекага 2 тадан ë 10 дан тарқатишни йўлга қўйишса керак. Хусусий компаниялар бу дорини олиб келишни тўхтатади¸ чунки уни реализация қиладиган жой қолмади. Аптекалар белгиланган нархдан 100 сўм қимматга сотсаям¸ суд қилиб¸ жарима солиб ëпиб юбораяпти. “Дори-дармон” бутун мамлакатдаги эҳтиëжни қондиришига кўзим етмайди¸ шунга бу дорилар дефицити пайдо бўлади¸ деб ўйлайман”¸ дейди тадбиркор.\n“Озодлик” радиоси билан суҳбатда Тошкентдаги қатор аптекалар¸ қолаверса¸ Бухоро¸ Наманган ва Фарғонадаги марказий аптека ходималри нархи белгиланган ижтимоий импорт дорилар рўйхатидаги гепарин¸ бензонал каби дорилар йўқлигини 20 март куни тасдиқлашди.\nЎзбекистон муваққат президенти Шавкат Мирзиëев 2016 йилнинг 31 октябрида имзолаган “Аҳолини дори-дармон воситалари ва тиббиёт буюмлари билан таъминлашни янада яхшилашга доир чора-тадбирлар тўғрисида”ги қарор 1 январдан кучга кирди.\n“Озодлик” радиоси суҳбатлашган фарғоналик аптекачилардан бирига кўра¸ 1 январдан бери биргина Фарғонада 18 дорихона фаолияти¸ давлат белгилаган нархларда сотиш талабига амал қилмаганлик каби айбловлар билан суд қарори асосида тўхтатилган ва яна 40 та аптека устидан суриштирув жараëни бормоқда.\n“Тошкент шаҳрида ëпилган аптекалар сони 60 тадан ошди. Бу жараëн давом этаяпти. Прокуратура ўз одамларини киритиб¸ рўйхатдаги дорини олдираяпти. Агар давлат белгилаган нархдан 200 сўм қимматга сотгани аниқлансаям¸ иш очиб¸ хўжалик судига ошираяпти. Аптекалар лицензияси бекор қилиниб¸ уларнинг уч йилгача бу соҳада ишлаши тақиқланаяпти”¸ дейди аптекачилардан бири.


Rost24 - Бугун Туркистон ўлкасида илк демократик ҳукумат тузилган кун\nБугун Туркистон ўлкасида илк демократик ҳукумат тузилган кун\nБугун Туркистон мухторияти тузилган кун!\nБундан 104 йил олдин 1917 йилнинг 27 ноябрида ташкил этилган мухторият Туркистон ўлкасидаги илк демократик ҳукумат эди.\nМаркази Қўқон шаҳри.\nҲукумат таркиби 8 киши бўлган. Европалик аҳоли вакиллари орасидан номзодлар кўрсатилиши учун уларга ҳам яна 4 ўрин ажратилди.\nҲукумат таркибига Муҳаммаджон Тинишбоев (Бош вазир ва ички ишлар вазири), Ислом Шоаҳмедов (Бош вазир ўринбосари), Мустафо Чўқай (ташқи ишлар вазири), Убайдуллахўжа Асадуллахўжаев (ҳарбий вазир), Ҳидоятбек Агаев (ер ва сув бойликлари вазири), Обиджон Маҳмудов (озиқ-овқат вазири), Абдураҳмон Ўразаев (ички ишлар вазирининг ўринбосари), Соломон Герцфелд (молия вазири) киритилди.\nКейинчалик ҳукумат таркибида айрим ўзгаришлар юз берди. Саводсиз большевик комиссарлардан фарқли равишда ҳукумат аъзолари чуқур маълумотли тараққийпарвар зиёлилар бўлиб, улардан 5 нафари ҳуқуқшунос эди. Туркистон Миллат Мажлиси 54 нафар (36 мусулмон, 18 европалик) аъзодан иборат бўлиши кераклиги белгиланди.\nҚурултой жараёнида 32 кишидан иборат Миллат Мажлиси сайланди.\nБироқ большевиклар ушбу мухториятни жиддий хавф эканлигини билиб 1918 йил 30 январда Туркистон ўлкаси ХКС Туркистон мухториятини тугатиш учун ҳарбий ҳаракатларни бошлади. 13 февраль да жанглар бошланди. Туркистон ўлкаси ХКС 1918 йил 14 февралда (янги ҳисоб билан) Фарғона вилоятида ҳарбий ҳолат эълон қилди.\nДастлабки жангда мухториятнинг миллий қўшинидан ташқари қўқонлик тинч аҳоли вакиллари ҳам қатнашди. Асосан болта, чўкич, таёқ кўтарган халойиқнинг сони 10.000 кишига етди. Шунга қарамай, қуролсиз бу кишилар қизил аскарларнинг Қўқон шаҳрига қилган ҳужумини уч кун давомида мардонавор қайтардилар. Шу орада мухториятчилар сафида парокандалик юз берди (18 февралда уламоларнинг тазйиқи билан Мустафо Чўқай истеъфога чиқди ва баъзи вазирлар сингари Қўқонни тарк этди. Айрим вазирлар (Ҳ.Агаев ва бошқалар) жангда ҳалок бўлди. Ҳукуматнинг бошқа аъзолари (О.Маҳмудов, Носирхон тўра, С.Герцфелд, У.Асадуллахўжаев, И.Шоаҳмедов) эса кейинчалик большевиклар томонидан қўлга олинди.\nЎлкадаги илк демократик ҳукумат Туркистон мухторияти атиги 72 кун яшай олди, халос. 1918 йилнинг 18 февралида бу мухторият тугатилди.\nТег: Туркистон демократия Қўқон\nЖуда зўр мақола, отангизга рахмат. Бу ерда сиз келтирган шахсларнинг ҳар бири ҳақида алоҳида мақолалар қилишингизни кутиб қоламиз. Катта рахмат....\nОғриқли даврлар... Халқимизнинг елкасига офтоб тегай деганда яна мустамлака гирдобига ташланди. Эх, ўзбегим СЕН кўрмаган кун қолдими тарихда. Бирикмасанг, бир мушт бўлиб тугилмасанг яна не азоблар бор билмадим...


Ҳарбийлар иштирокида маънавий-маърифий тадбирлар ўтказилмоқда - AmuNews.uz - энг сўнгги янгиликлар\nҲарбийлар иштирокида маънавий-маърифий тадбирлар ўтказилмоқда\nЯратганга шукурки, юртимиз тинч, осмонимиз мусаффо. Халқимиз осойишта ҳаёт кечириб, мамлакатимиз тараққиёт йўлидан дадил одимламоқда. Бундай натижаларга Давлат хавфсизлик хизмати чегара қўшинлари нафақат сарҳадларимиз дахлсизлигини таъминлашдаги ҳушёрлиги, балки аҳоли ўртасида тарғибот-ташвиқот тадбирларини ўтказишдаги фаоллиги билан ҳам муносиб ҳисса қўшмоқда.\nЖорий йилнинг 7 сентябрь куни Ўзбекистон Pеспубликаси Давлат хавфсизлик хизмати чегара қўшинларига қарашли 9202 “D” қисм ҳарбийлари ташаббуси билан Қум ёп маҳалласида аҳоли билан учрашув бўлиб ўтди.\nЙиғилишда Қум ёп МФЙраиси Ф.Юлдашев, Давлат хавфсизлик хизмати чегара қўшинларига қарашли 9202 “D” ҳарбий қисмдан вакиллар сўзга чиқиб, “Ўзбекистон Pеспубликасининг давлат чегараси тўғрисида”ги Қонунининг мазмун-моҳияти ва терроризмга қарши кураш масалаларида иштирокчиларга кенг турда тушунчалар бердилар.\nСўзга чиққанлар аҳолини чегара олди тартиби ва қоидаларига риоя қилишга ва қонун бузилишларнинг олдини олишга ҳисса қўшишга чақирди. Бу масалада ёши улуғ нуронийларнинг, маҳалла ва мактаб маъмурияти ва “Маҳалла посбони” жамоатчилик тузилмаси аъзоларининг ўрни хусусида ҳам сўз юритилди.\nЙиғилишда чегара ҳудудларида истиқомат қилувчи аҳолининг паспорт-виза масалалари ва бошқа мавзуларда берган саволларига тегишли жавоблар қайтарилди.\nО.Маҳмудов 9202 “D” ҳарбий қисм сержанти.\n2018 йилнинг 4 август куни қўшинларда соғлом маънавий-ахлоқий муҳитни шакллантириш, ҳарбий хизматчиларнинг билими, маънавий савияси ва интеллектуал салоҳиятини юксалтириш, уларнинг қалбида она юртга садоқат ва ватанпарварлик ҳисларини ошириш мақсадида Ўзбекистон Pеспубликаси Президентининг “Ўзбекистон Pеспубликаси Қуролли Кучлари ҳарбий хизматчиларининг маънавий-маърифий савиясини ошириш тизимини тубдан такомиллаштириш тўғрисида”ги Қарори қабул қилинган эди.\n2018 йил 7 сентябрь куни 9202 “К” ҳарбий қисмда шу қарорга асосан “2017-2021 йилларда Ўзбекистон Pеспубликасини янада ривожлантириш бўйича ҳаракатлар стратегияси – тараққиётимиз дастури” мавзусида маънавий-маърифий тадбир бўлиб ўтди.\nТадбирда Маънавият ва маърифат маркази туман бўлими раҳбари М.Сапарбоев иштирок этди ва ҳарбий хизматчиларга юртимизда олиб борилаётган ислоҳотлар ва янгиланишлар ҳақида гапириб берди.\nТадбирда ҳарбий хизматчилар ўзларини қизиқтирган барча саволларга жавоблар олдилар.\nЕ.АЛЯМИНОВ, 9202 “К” ҳарбий қисм сержанти.\nҲАФТАНИНГ ҲАP ЖУМА КУНИ - МАЪНАВИЙ ЮКСАЛИШ ВА ВАТАНПАPВАPЛИК КУНИ\n“Ватан – муқаддас, уни ҳимоя қилиш шарафли бурчдир!” ғояси остида ўтказилган тадбирларда Ватанга муҳаббат, фахр-у ифтихор туйғулари янада юксалди


Google яна бир бозорда Apple билан рақобатлашади — Sof.uz\nЖАҲОН 6,568,239 3,169,243 387,957\nGoogle яна бир бозорда Apple билан рақобатлашади\n2.11 15:58 121 Технология\nGoogle компанияси фитнес-браслетлар ва ақлли соатлар ишлаб чиқарувчи Fitbit ширкатини 2,1 млрд. $га сотиб олди.\nFitbit дунёда ақлли соатлар ишлаб чиқариш соҳасида иккинчи рақам остида тилга олинади. Strategy Analytics таҳлилчилари унинг бозордаги улушини 12,2 % деб ҳисобламоқдалар. Бу бозор етакчиси эса Appleдир. Apple Watch’нинг бозордаги улуши 50 %га тенг.\nGoogle “ақлли тақинчоқлар” бозорида аллақачон ўз ўрнига эга. Компания кўплаб ишлаб чиқарувчилар томонидан фойдаланиладиган Wear OS операцион тизимини ишлаб чиқаради.\n"Fitbit жамоаси билан яқин ҳамкорликда биз дунё бўйлаб кўплаб одамларга фойда келтирадиган қурилмаларни яратишга қодир бўламиз ", - дейилади Googleнинг расмий блогида. Компания "одамларга ақлли, муваффақиятли, соғлом ва бахтли бўлишга ёрдам берадиган воситаларни яратишни" истайди.\nКеча, 21:55 6472\n2.06 12:56 4539\nКеча, 17:06 2364\n1.06 20:43 2167\n1.06 16:39 1858\nТаълим ташкилотлари, кўнгилочар объектлар ҳали очилмайди\nБугун, 02:09 277 Ўзбекистон\n15 июндан ҳудудлар ўртасида автобус қатнай бошлайди\nБугун, 02:04 142 Ўзбекистон\n15 июндан буюм бозорлари ишлай бошлайди\nБугун, 02:01 142 Ўзбекистон\n15 июндан “яшил” ва “сариқ” ҳудудларда боғчаларга рухсат берилади\nБугун, 01:58 80 Ўзбекистон\n15 июндан “Яшил” ва “сариқ” ҳудудларда умумий овқатланиш объектларига рухсат берилади\nБугун, 01:54 172 Ўзбекистон\n“Яшил” ҳудудларда масжидларга рухсат берилади\nБугун, 01:50 234 Ўзбекистон


15 декабр 2019, Тошкент вақти: 00:16\nАбдулазиз Комилов БМТ минбарида.\nАбдулазиз Комилов: Биз йўл қўймаймиз!\nЎзбекистон ташқи ишлар вазири Абдулазиз Комилов БМТ Бош Ассамблеяси 70-сессиясининг 25 сентябрдаги йиғинида сўзлаган нутқида Тошкент Қирғизистон ва Тожикистонда ГЭСлар қурилишига қарши эканини яна бир бор эслатиб ўтди.\nУч йилдан бери БМТ сессияларида Ўзбекистон бу мавзуни кўтариб келади. Жорий йилги сессияда Абдулазиз Комиловнинг бу борада айтганлари ўтган йилдагилардан кўра сал кескинроқ бўлди.\n- Биз Амударё ва Сирдарё оқимларида гигант тўғонлар ҳамда йирик ГЭСларни қуриш режаси амалга оширилиши оқибатида бу дарёлар бассейнида жойлашган миллионлаб одамларни ҳаёт билан таъминлаш воҳаларидаги дарёларнинг табиий ўзанлари ўзгаришига, бунинг оқибатида сув таъминотининг янада ёмонлашувига йўл қўя олмаймиз. Бунинг ортидан сув ва экология мувозанати кескин бузилади, Орол муаммоси чуқурлашади, катта ҳудуддаги экологик хавфсизлик таҳдид остида қолади, - деган эди ўз нутқи давомида Абдулазиз Комилов.\nЭрлан Абдилдаев: Минтақа келажаги фақат гидроэнергетикада\nЎзбекистоннинг БМТ минбаридан туриб қилаётган бу каби баёнотларига уч йилдан бери жавоб бермай келаётган Қирғизистон жорий йилдаги сессияда ўз муносабатини билдирди.Қирғизистон ташқи ишлар вазири Эрлан Абдилдаевнинг БМТ сессиясида Абдулазиз Комилов нутқига жавобан айтишича, халқаро экспертлар 2025 йилгача Қирғизистондаги музликлар сони 40 фоизга озайишини башорат қилмоқда. Шунинг учун Марказий Осиёдаги сув заҳираларини сақлаб қолиш йўлларидан бири гидроиншоотларни барпо этишдир:\n-Тоза сув етишмовчилиги кутилганидан ҳам тезроқ кучайиб бораётир. Шунинг учун Қирғизистон сув заҳираларидан тежамкорлик билан фойдаланиш ташаббусини кўтариб келмоқда. Минтақадаги барқарор тараққиётни ва “яшил” иқтисодни фақат гидроэнергетика тармоғигина шакллантира олади. Биз сув заҳиралари ва гидроэнергетикани бир-бирларидан айро ҳолда қабул қилмаслигимиз шарт, -деди Эрлан Абдилдаев.\nАликбек Жекшенкулов: Қўшнилар тил топиша олмаса БМТ ҳам ёрдам беролмайди\nРасмий Тошкент Қирғизистонда Қамбарота -1 ГЭСининг қурилишига бир неча йиллардан бери қатъий қаршилик кўрсатиб келмоқда. Ўзбекистон томони бу борада Қозоғистон ва Россия ҳам Тошкент позициясини қўллаб келаётганини бир неча бор эълон қилган. Бироқ Кремль Тошкент позициясини қўллашини билдирган эса-да, Қирғизистондаги ГЭСлар қурилишини молиялаштириш фикридан воз кечгани йўқ.\nШундан келиб чиққан ҳолда, Қирғизистоннинг собиқ ташқи ишлар вазири Аликбек Жекшенкулов бу мавзунинг БМТда ҳар иккала томондан кўтарилиши ҳеч қандай натижа бермайди, деган фикрда:\n- Қачонки биз қўшни давлатлар билан муросага келсак, ўшанда БМТ бу борадаги резолюцияни қабул қилади. Негаки, сув муаммоси минтақа хавфсизлигига таъсир кўрсатувчи энг катта омилдир. Бу масалада нафақат Ўзбекистон, балки Қозоғистон, Туркманистон ва Тожикистон ҳам ўз позицияларини очиқ –ойдин билдириши керак, - деди Аликбек Жекшенкулов.\nКекса эксперт: Балки Тошкент тушунмаётгандир...\nҚирғизистон энергетика соҳаси фахрийси, энергетика соҳаси эксперти Жамалбек Тулабердиев эса Тошкент расмийлари барпо этилиши режалаштирилган гидроиншоотлар борасида нотўғри ахборотга эга бўлгани учун мана шундай қаршилик кўрсатаётир, деб ҳисоблайди:\n- Норин дарёсига қуриладиган ГЭСларнинг экологияга зиёни йўқлиги Шўролар давридаёқ исботланган. Ҳозир фақат тушунмовчилик бўлаяпти. ГЭСларнинг қурилиши Ўзбекистонда қурғоқчиликка сабаб бўла олмайди. Бу масала жуда кўп йиллар давомида ўрганилиб, кейин мана шундай хулосалар чиқарилган,- деди кекса энергетик.\nАйни пайтда Қирғизистонда ГЭСлар қурилишини миллиардлаб долларлар миқдорида молиялаштиришни ўз зиммасига олган Москва ҳам 2009 йилдан бери ўз ваъдасини амалга оширишга шошилмай келаётир.


Бободжон Рамз Носирович\nТаваллуд топган сана: 2 dekabr 1921 йил\nВафот этган сана: 31 dekabr 2008 йил\nШоир, драматург, таржимон Рамз Бобожон 1936 йилдан ижод қила бошлаган. Шоирнинг «Қадрдон дўстлар» достони уруш ва ундан кейинги даврдаги қардош халқлар дўстлигини кўрсатишга бағишланган. Рамз Бобожон 1987 йили «Ўзбекистон халқ шоири» унвонини олишга сазовор бўлган. Истиқлол даврига келиб «Эл-юрт ҳурмати» ордени билан тақдирланди.\n1939-1948 йилларда ёшлар газетасида дастлаб бўлим бошлиғи, сўнг муҳаррир, Ўзбекистон Давлат нашриёти ва радио комитетда муҳаррир бўлиб ишлади.\nРеспублика Ёзувчилар уюшмасида адабий маслаҳатчи, котиб, «Ватан» жамияти раҳбари лавозимида фаол меҳнат қилди.Шоирнинг «Қадрдон дўстлар» достони уруш ва ундан кейинги даврдаги қардош халқлар дўстлигини кўрсатишга бағишланган.\nРамз Бобожонни адабиёт шинавандалари фақат шоир ва драматург сифатида эмас, балки таржимон сифатида ҳам биладилар. У А.С.Пушкин, М.Ю.Лермонтов, Н.А.Некрасов, А.А.Твардовский ва бошқа рус шоирларининг асарларини ўзбек тилига таржима қилган.\nИстиқиол даврига келиб «Эл-юрт ҳурмати» ордени билан тақдирланди.\nРамз Бобожон 1936 йилдан ижод қила бошлаган. Шу вақтгача «Шеърлар» (1939), «Ҳадя» (1940), «Олтин камалак» (1949), «Водий бўйлаб» (1949), «Танланган асарлар» (1958), «Севги сирлари» (1963), «Сенга, севгилим» (1969), «Биринчи парвоз» (1980), «Муҳаббатга таъзим» (1980) ва «Сенинг меҳринг» (1996) каби бир неча шеърлар тўпламини ва «Сайланма»ларини нашр эттирдиУ 1961 йилда «Тоға ва жиянлар» комедиясини яратди. «Лўлилар» пьесаси Москва театрларида намойиш қилинди. Қолоқ шахслар кескин фош этилган «Инсу жинс ёки тирик мурдалар» (1972) комедияси ҳам мухлислар томонидан илиқ кутиб олинди.\nДраматургнинг, айниқса, «Юсуф ва Зулайҳо» (1981) драмаси томошабинлар ва кенг китобхонлар олқишига сазовор бўлди.


Дэвид Мойес нима учун "Эвертон" Англия чемпиони бўла олмаганини айтди\n17 сентябрь, 2018, 12:01\n"Эвертон" клуби собиқ бош мураббийи Дэвид Мойес “ирисчилар”нинг Англия чемпионлигини қўлга киритишига нима тўсқинлиқ қилганини айтди.\n“Мен “Эвертон”ни 11 ярим йил бошқардим. Бизда ўз услубига эга шаклланган жамоа бор эди. Менимча чемпион бўлишимиз учун бизга фақатгина кучли ҳужумчи камлик қилган. Ўша пайтда "Эвертон"да Микель Артета, Стивен Пиенаар, Лейтон Бэйнс, Шеймус Коулман, Сильвен Дистен ва Фил Жагелка каби футболчилар тўп суришарди. Бу ажойиб жамоа эди”, - дейди шотландиялик мутахассис.\nМаълумот учун, Мойеснинг “Эвертон”даги энг омадли мавсуми 2004/05 йилги мавсумга тўғри келади. Ўшанда жамоа АПЛни кучли тўртликда якунлай олган эди.


Ўзаро иттифоқ ва биродарлик | Azon.uz - Ахборот-таҳлилий портал\nЎзаро иттифоқ ва биродарлик\n2058 20:00 02.05.2019\nМазҳабий ихтилоф бу умматда доимий бўлиб турган. Лекин шунга қарамасдан Ислом тарихи бирдамлик ва иттифоқ, ўзаро ҳурмат ва муҳаббат ҳамда аҳилликнинг хайратланарли воқеалари ила тўлиб тошгандир. Салафи солиҳларимиз тўғри ихтилофдан ҳеч қачон қочмаганлар. Лекин қалбий ришталарни ўта мустаҳкам қилишга ҳаракатни ҳам баробар йўлга қўйганлар.\nАллома Ибн Қайюм раҳматуллоҳи алайҳ айтадиларки:\n"Ҳазрати Абдуллоҳ ибн Масъуд розияллоҳу анҳу ва Ҳазрати Умар розияллоҳу анҳу ўрталарида юзта масалада ихтилоф бор эди. Лекин шунга қарамасдан икковлари ўртасида бениҳоя муҳаббат бор эди".\n"Ҳазрати Абу Бакр розияллоҳу анҳу ва Ҳазрати Умар розияллоҳу анҳу ўрталарида ўттиз еттита масалада ихтилоф бор эди. Лекин бир-бирларига бўлган ихлос ва муҳаббатлари барчага аён эди".\nХудди шундай барча фуқаҳолар ўртасида бир неча масалаларда ихтилоф бор эди. Лекин бирдамлик ва исломий биродарлик жиҳати доимо устун турди.\n(Афсуски, бугун мусулмонлар бир-бирини кофир ва фосиққа, адашган ва жоҳилга чиқариш билан оворалар....)\n“Ғейр муқаллидийн! Эк тааъруф” китобидан\nАбдулқайюм Комил таржимаси (11-бет)


Ўзбекистонда янги кўринишдаги 50 минг ва 100 минг сўмлик банкнотларнинг кўриниши эълон қилинди – Kommers.uz\nМолия\t19:15 | 15.12.21\nЎзбекистонда янги кўринишдаги 50 минг ва 100 минг сўмлик банкнотларнинг кўриниши эълон қилинди\nЎзбекистон Республикаси Марказий банки 2021 йилнинг 22 декабридан бошлаб янги кўринишдаги номинал қиймати 50 минг ва 100 минг сўм бўлган банкнот шаклида пул белгиларини муомалага чиқарилиши тўғрисида қарор қабул қилинганини маълум қилди.\nҚайд этилишича, мазкур банкнотлар мавзуси (тематикаси) «Буюк Ипак йўли» ҳамда мамлакат ҳудудидаги Сурхондарё ва Хоразм вилоятларининг қадимий тарихига бағишланган.\n50 минг сўмлик банкнот:\nБанкнотнинг ўнг тарафида оч фонда қадимги «Буюк Ипак йўли»нинг рамзи сифатида туя ва «50000» рақами кўринишида сув белгилари жойлашган.\nБанкнотнинг ўнг тарафида қоғоз қатламида кенглиги 3 мм.ли яшил рангли, «силжиш» эффектига эга, ранги ўзгарувчан, металлашган ва машинада ўқиладиган ҳимоя ипи ўтказилган.\nОлд ва орқа томонларининг асосий ранги — бинафшаранг бўлиб, бошқа ранглар билан уйғунлашган.\nБанкнот олд томони чап қисмида Сурхондарё вилоятида жойлашган XI-XII асрларга тегишли «Абу Исо Термизий мақбараси» меъморий ёдгорлиги тасвирланган.\nЮқори қисмининг чап тарафида «50000» рақами тўқ қизил рангда, юқори қисм марказида «O‘ZBEKISTON RESPUBLIKASI MARKAZIY BANKI» матни ярми кўк рангда ва ярми тўқ қизил рангда ҳамда юқори ўнг бурчакдаги Ўзбекистон Республикасининг Герби тўқ қизил рангда жойлашган.\nҚуйи қисмининг чап томонида банкнот қийматини акс эттирувчи «ELLIK MING SO‘M» ёзуви ва «O‘ZBEKISTON SO‘MI RESPUBLIKA HUDUDIDA HAMMA TO‘LOVLAR UCHUN O‘Z QIYMATI BO‘YICHA QABUL QILINISHI SHART» матни жойлашган.\nЮқори чап қисмида Сурхондарё вилояти Сополлитепа археология ёдгорлиги топилмаси бўлган «нақшинкор тамға» тасвири регистр вазифасини бажарган ҳолда, «олд» ва «орқа» томонларини бир-бири билан мос тушириш учун хизмат қилади. Ёруғликка қаратилганда оқ қисми банкнотнинг орқа томонидаги рангли элементлар билан қўшилиб тўлиқ тасвир ҳосил бўлади.\nБанкнот орқа томонида милоддан аввалги III-I асрларга тегишли бўлган Сурхондарё вилояти ҳудудидаги қадимий ёдгорлик – «Фаёзтепа археология ёдгорлиги» тасвирланган.\nЮқори чап қисмида «O‘ZBEKISTON RESPUBLIKASI MARKAZIY BANKI» матни ва банкнот муомалага чиқарилган йил «2021» чоп этилган.\nБанкнотнинг пастки қисми чап ва ўнг бурчакларида банкнот номинал қиймати «50000» рақами оқ рангда бир чизиқда ҳамда юқори ўнг бурчакда «ELLIK MING SO‘M» ёзуви туширилган.\nПастки қисмида «O‘ZBEKISTON SO‘MINI QALBAKILASHTIRISH QONUNGA MUVOFIQ TA’QIB QILINADI» матни огоҳлантирувчи ёзув сифатида қайд этилган.\n100 минг сўмлик банкнот:\nБанкнотнинг ўнг тарафида оч фонда қадимги «Буюк Ипак йўли»нинг рамзи сифатида туя ва «100000» рақами кўринишида сув белгилари жойлашган.\nБанкнотнинг ўнг тарафида қоғоз қатламида кенглиги 4 мм.ли, сариқ рангли, «силжиш» эффектига эга бўлган, «UZB» матнли ранги ўзгарувчан, металлашган ва машинада ўқиладиган ҳимоя ипи ўтказилган.\nЮқори қисмининг чап тарафида «100000» рақами, юқори қисм марказидаги «O‘ZBEKISTON RESPUBLIKASI MARKAZIY BANKI» матни жигаррангда ҳамда юқори ўнг бурчакдаги Ўзбекистон Республикасининг Герби яшил рангда жойлашган.\nҚуйи қисмининг чап томонида банкнот қийматини акс эттирувчи «BIR YUZ MING SO‘M» ёзуви ва «O‘ZBEKISTON SO‘MI RESPUBLIKA HUDUDIDA HAMMA TO‘LOVLAR UCHUN O‘Z QIYMATI BO‘YICHA QABUL QILINISHI SHART» матни жойлашган.\nМарказий қисмида «қиррали нақш» тасвирида замонавий «Spark live» махсус ҳимоя элементи қўлланилган бўлиб, турли қияликда тасвирда ранг ўзгариши ва силжиш эффектини ҳосил қилади.\nБанкнотнинг пастки қисми чап ва ўнг бурчакларида банкнот номинал қиймати “100000” рақами оқ рангда бир чизиқда ҳамда юқори ўнг бурчакда «BIR YUZ MING SO‘M» ёзуви туширилган.\nмуомалага чиқарилаётган янги кўринишдаги қиймати 50 минг сўм ва 100 минг сўм бўлган пул белгилари бугунги кунда муомалада бўлган\n2017 йил намунасидаги 50 минг сўмлик ва 2019 йил намунасидаги 100 минг сўмлик банкнотлар билан бир қаторда (параллел равишда) муомалада бўлади;\nяъни, 2017 йил ва 2019 йил намунасидаги 50 минг сўмлик ва 100 минг сўмлик банкнотлар ҳам тўлов қобилиятини йўқотмайди;


Портловчи сигнализация видеосини томоша қилинг » Скачать музыку бесплатно новинки музыки 2016-2017\nПортловчи сигнализация видеосини томоша қилинг\nКомментариев: 0 Просмотров: 247 Дата: 19-05-2016, 10:02 Британиялик ихтирочи Янник Рид мотоцикл ва велосипед ўғриларини чўчитиш учун антиқа сигнализация мосламасини яратди. Bike Mine деб аталган сигнализация ишга тушганда одатдагича чинқириш товуши янграмасдан, кичик портлаш юз беради. Мослама каркасида пружинали зарб берувчи механизм ўрнатилган бўлиб, унга детонатор ва пахтавон (холостой) заряд жойланган. Ишлаш тартиби оддий: сигнализация мосламаси велосипед ёки мотоцикл корпусига ёпиштирилади, ишга туширувчи механизми эса титан сим билан ғилдирагига маҳкамланади. Кимдир транспортни ўрнидан силжитмоқчи бўлса, сим тортишиб 150 Дбли портлаш содир бўлади. Янник Рид бу ихтиросини ўғрини қўрқитиш ва атрофдагилар эътиборини тортиш учун одатдаги сигнализациядан кўра самаралироқ ҳисобламоқда. Bike Mine сигнализациянинг бир тури бўлиб, қўриқлаш мосламаси эмаслигини эсда тутиш керак. Чунки унда пиротехника зарядидан фойдаланилган бўлиб, ўғрига бирор зарар етказолмайди. Шунга қарамасдан ихтиросининг келажагига ишонган Янник Рид ялпи ишлаб чиқариш мақсадида Kickstarter орқали маблағ тўплашга киришди. - деб хабар бермоқда Carzone.uz нашри.


Кремний плёнкасида металл дисилицидининг нанокристалл структурасини олиш усули\nЎзбекистон Республикасида сўнгги йилларда микро- ва наноэлектроника учун керакли бўлган материалларнинг оптик хусусиятлари, электрон тузилиши ва таркибини аниқлаш билан боғлиқ бўлган қаттиқ жисм сирт физикасининг долзарб муаммолари бўйича жадал илмий тадқиқот ишлари олиб борилмоқда. Шунинг учун охирги вақтларда замонавий усуллардан фойдаланган ҳолда, кремний ва турли металлар юзасида оксид плёнкалар олиш усуллари ишлаб чиқилган. Бироқ ҳозирги кунгача қалинлиги 100 – 200 Å бўлган бир жинсли SiO2 ва MgO наноплёнкаларни олиш бўйича ишончли маълумотлар бўлмаган. Шунингдек, уларнинг юзаларида яримўтказгич ва металларнинг наноўлчамли плёнкалари ва фазаларини олиш бўйича ҳеч қандай изланишлар олиб борилмаган. Нано ўлчамли тузилмали оксидли юпқа плёнкаларнинг таркиби, кристалли ва электрон тузилиши, эмиссион ва оптик хусусиятлари амалда ўрганилмаган. Мазкур ихтиро наноэлектроника соҳасини янада ривожлантиришда туртки беради.\nКремний плёнкасида металл дисилицидининг нанокристалл структурасини олиш усули шу билан фарқланадики, бунда аввал кремний плёнкасига 1017 см-2 дозада 25 кэВ энергияли кобальт ионлари имплантация қилинади ва 900 К ҳароратда 30 минут давомида қиздирилади, натижада кремний плёнкасининг 20 дан 30 гача нм чуқурликдаги юза ости қатламида CoSi2 наноқатламлари ҳосил бўлади, сўнгра мазкур юзанинг ўзига 1017 см-2 дозада 1 кэВ энергияли кобальт ионлари имплантация қилинади ва 900 К ҳароратда 30 минут давомида қиздирилади, натижада кремний плёнкасининг юзасида кобальт дисилициди қатлами ҳосил бўлади.\nИхтиронинг аҳамиятли томони шундаки, олинган структура ёрдамида турли хил наноелектроник қурилмалар яратишда фойдаланиш мумкин. Темир силидли нанокристаллар бошқа материалларни электрониканинг асосий материали - кремний билан боғлаш имконини беради. Улар оқим қаршилиги паст яримўтказгичларда электр наноскал контактлари сифатида ишлатилиши мумкин.\nАдлия вазирлиги ҳузуридаги Интеллектуал мулк агентлиги томонидан Ислом Каримов номидаги Тошкент давлат техника университетига “Ихтиролар, фойдали моделлар ва саноат намуналари тўғрисида”ги Ўзбекистон Республикасининг қонунига кўра IAP 06215 рақамли патент берилди.


Беҳзод кашф этган да Винчи сири | Kamoliddin Behzod nomidagi Sharq Miniatyura san'ati muzeyi Беҳзод кашф этган да Винчи сири – Kamoliddin Behzod nomidagi Sharq Miniatyura san'ati muzeyi\nКамолиддин Беҳзод ва Леонардо да Винчи…\nЖаҳон санъати тарихида қад ростлаган бу икки улкан чўққига назар соларкансиз, инсон истеъдоди аслида коинот каби сарҳадсиз, ақл бовар қилмас жумбоқларга бой эканини ҳис этасиз. Беш аср муқаддам шундай етук ижодкорларнинг ҳаёт кечиргани, уларнинг замондош бўлганидан ҳайратланмай илож йўқ.\nКамолиддин Беҳзод ва Леонардо да Винчи… Уларнинг ҳар иккиси ҳам ўз даврининг буюк мусаввирлари эди. Бири Шарқ миниатюрасининг афсонавий ижодкори, бири Ғарб Уйғониш даврининг етук мутафаккири сифатида шуҳрат қозонди. Беҳзод йигирма уч ёшида Ҳирот миниатюра мактаби етакчисига айланди. Ўсмир Леонардонинг беназир маҳоратини кўрган устози Андреа Верроккьо шогирди ўзидан-да юксак маҳоратга эришганини тан олди.\nКамолиддин Беҳзод ва Леонардо да Винчи… Замона зиддиятлари, турмушнинг оғир синовлари уларни Ватандан йироқ, жаҳонгашталикда ҳаёт кечиришга мажбур этди. Ҳар иккиси ҳам турли ҳукмдорлар саройида хизмат қилди, мусаввир эришиши мумкин бўлган энг юксак мартабаларга сазовор бўлишди. Тақдир уларни учраштирмаган бўлса-да, ижод оламидаги изланишлар икки буюк мусаввирни бир манзилга етаклади.\nКамолиддин Беҳзод анъаналари Густав Климт, Анри Матисс, Пабло Пикассо каби машҳур Ғарб рассомлари ижодига таъсир кўрсатгани ҳақида кўп ва хўб гапирилган. Эҳтимол, бу каби қиёслашлару тахминлар замирида муболаға бордек туюлар. Буюк мусаввирларнинг барчасида ҳам муштарак жиҳатларнинг бўлиши табиий ҳодиса эмасми!? Аммо бу уйғунлик фақатгина гўзалликка, инсонийликка бўлган умумий интилишда акс этади, деб ўйласак адашамиз. Камолиддин Беҳзодга “Шарқ Рафаэли” сифатида таъриф берилишининг замирида чуқур ҳақиқат мавжуд. ХV асрда нафақат Европа, балки Марказий Осиё санъати ҳам ўзига хос Ренессансни бошдан кечиради. Шубҳасиз, темурийлар ҳукмронлиги давридаги бу юксалиш жаҳон маданиятидан бўлак ҳодиса эмасди. Марказий Осиё Ренессанси ўз навбатида Европа Уйғониш даври санъатини руҳлантиргани, улар ўртасида ўзига хос мулоқот юз бергани айни ҳақиқат. Шу сабабли ҳам бу мавзуни тадқиқ этган академик Акбар Ҳакимов Европа классик рангтасвири Темурийлар даври санъати билан ягона эстетик манбага эга эканини қайд этади.\nХўш, Ғарб ва Шарқ анъаналари уйғунлашуви Камолиддин Беҳзод ижодида қандай акс этади? Беҳзод ва Да Винчи ижодида чиндан ҳам муштарак жиҳатлар мавжудми? Замонавий санъатшунослар учун бу саволларга аниқ жавоб топиш мушкул вазифа. Ҳар икки мусаввир ҳам бир даврда яшаган бўлишига қарамай, улар ҳеч қачон учрашмаган. Мисол учун ўз ижодий изланишлари ҳақида қоғоз қоралашни сира канда қилмаган Леонардонинг кундаликларида Шарқ мусаввирлари ҳақида бирорта қайд учрамайди. Хусусан, Ҳиротда ҳам Европа рангтасвиридан сабоқ берувчи ижодий устахона фаолият юритмагани аниқ. Шунга қарамай, Да Винчининг Шарқ миниатюрасидан хабардор бўлгани, Беҳзоднинг Европа портрет санъати асосларини мукаммал билганини қандай изоҳлаш мумкин?\nШу ўринда қизиқ бир тарихий воқеа эътиборимизни тортади. ХV аср охирида Ҳирот ҳукмдори Ҳусайн Бойқаро саройига усмонли турклар давлатининг элчилари ташриф буюришади. Элчилар тақдим этган совға-саломлар орасида венециялик машҳур рассом, Жентиле Беллини қаламига мансуб картиналар ҳам бор эди. Италия Уйғониш даврининг йирик ижодкорларидан бири бўлган рассом асарлари темурийлар ҳукмдорига тасодифан тақдим этилмаганди, албатта.\nАнқара жангидаги мағлубиятдан сўнг ярим аср ўтиб, усмонлилар ниҳоят, Византия пойтахти Константинополни эгаллашга муваффақ бўлишади. Ўз мамлакатининг маданий нуфузини юксалтиришни мақсад қилган султон Мехмед II саройига европалик ижодкорларни ҳам таклиф этади. 1479 йили Венеция элчилари таркибида Константинополга йўл олган Жентиле Беллини бир қанча вақт давомида турк султони саройида ижод қилади. Ҳозир Лондон миллий галереясида сақланаётган машҳур “Мехмед II” (1480) портрети ҳам шу даврда чизилган. Ижодий сафар чоғида Беллини Италия Ренессанси ва Шарқ миниатюраси анъаналари уйғунлигида кўпгина асарлар яратишга эришади. Табиийки, бу ижод намуналари усмонлилар саройида юксак эътирофга сазовор бўлади.\nХV аср охирларида Ҳирот миниатюра мактабининг юксалиши турк султонларини ҳам бефарқ қолдирмайди. Ўз мамлакатининг маданий салоҳиятини намойиш этишни мақсад қилган Боязид II Ҳиротга венециялик рассом яратган сара картиналар тўпламини жўнатади. Турк султони аслида бу орқали Ҳирот ҳукмдори билан ўзига хос мусобақа уюштиришни мақсад қилган эди. Бу чорловни қабул қилган Ҳусайн Бойқаро янги миниатюра асарлари яратишни Камолиддин Беҳзодга топширади. Европа рангтасвир анъаналари Беҳзодда катта қизиқиш уйғотади. У қисқа вақт ичида Беллини асарлари асосида Уйғониш даври рангтасвири анъаналарини ўрганишга эришади. Бу изланишлар натижасида тасвирий санъат тарихида ҳали учрамаган, мутлақо янги услубдаги портретлар туркуми дунёга келади. Ҳиротлик мусаввир уларда Шарқ миниатюраси ва Ренессанс рангтасвири анъаналарини уйғунлаштиришга эришади. Академик Акбар Ҳакимов ушбу ҳодисага баҳо берар экан, Европа классик санъати тамойиллари Беҳзод томонидан ҳайратланарли даражада муваффақият билан ўзлаштирилганини алоҳида таъкидлайди.\nУшбу туркумдан ўрин олган асарлар орасида, айниқса, “Бағдодлик дарвеш” портрети мутахассисларда қизиқиш уйғотиши бежиз эмас. Беҳзодга хос юксак нафисликда ишланган асарнинг образли ечими Шарқ миниатюрасида мавжуд анъанавий портрет концепциясидан бутунлай фарқ қилади. Асарда дарвеш сиймоси ўзига хос бўшлиқда акс эттирилади. Орқа фондаги манзарадан воз кечиш орқали мусаввир томошабинлар эътиборини дарвеш образида жамлашга ҳаракат қилади. Сўфиёна қатралар, тилла тусли нақш ҳам томошабинни чалғитмайди.\nДарвеш сиймоси реалистик санъатга хос табиийлиги билан ажралиб туради. Унинг либоси ҳаққоний аниқликда тасвирланиб, ҳар бир бурамаю чокка алоҳида эътибор берилган. Қаҳрамоннинг чуқур мазмунли нигоҳида томошабинни ўзига ром этувчи сирли бир куч бор. Мусаввир аслида дарвешнинг ботиний оламини ифодалашни мақсад қилганини ҳис этасиз. Ҳаёт лаззатларию кундалик ташвишлардан озод бу инсон нима ҳақида ўй сураётганини билиш истаги туғилади одамда. Дарвешнинг сирли нигоҳи айнан томошабинга қаратилган. У гўё бизга нимадир айтмоқчи, қақраган лабларида қандайдир калима яширин. Дарвеш сиймосида гўё сўфиёна донишмандлик, акс этиб тургандек.\nБуни қарангки, “Бағдодлик дарвеш” портрети билан деярли бир даврда Леонардо да Винчининг машҳур “Мона Лиза” (1503-1505) асари ҳам дунёга келади. Хўш уларнинг яратилиши ўртасида қандай боғлиқлик мавжуд? Бу савол кўпгина мутахассисларни ўйлантириб келаётган жумбоқлардан бири. Зеро, “Бағдодлик дарвеш” ва “Мона Лиза” асарларига назар ташласангиз уларда нафақат шаклий, балки ғоявий уйғунлик ҳам мавжудлиги яққол сезилади.\nАввало, дарвешнинг ҳокисор қўллари эътиборимизни жалб этади. Шу дамдаёқ “Мона Лиза”да акс этган аслзода аёлнинг нафис қўллари ҳолатини ёдга оламиз. Арзимас жиҳат бўлиб туюлган бу ўхшашлик замирида Беҳзод изланишлари нақадар кенг кўламни қамраб олиши маълум бўлади. Қанчалик мушкул бўлмасин, мусаввир Европа портретидаги шахс концепциясини Шарқ миниатюрасида қўллашга ҳаракат қилади. Да Винчи сингари Беҳзод ҳам қаҳрамонининг мураккаб руҳий оламини очиб беришни истайди. Дарвеш сиймоси қаршисида замон, макон тушунчалари ўз аҳамиятини йўқотади. Мусаввир чексиз бўшлиқ қаъридаги инсон руҳий оламининг нақадар сирли эканини, уни англаш учун тафаккур салоҳияти билан бир қаторда муҳаббатга, инсонийликкка тўла қалб нигоҳи зарурлигини таъкидлайди.\nЮқоридаги файласуфона ёндашув “Мона Лиза” портретида ҳам идрок этилади. Тақдирнинг оғир синовларига дуч келган аёл қиёфаси Ренессанс даврида кенг тарқалган антик давр маъбудалар сиймосида акс эттирилмайди. Да Винчи ижодига хос юксак гуманизм “Мона Лиза” чеҳрасида қуёш мисол барқ уради. Ҳа, бу портретни яратиш учун шунчаки сурат чиза билишнинг ўзи етарли эмас. Чинакам руҳшуносгина бундай нозик ҳиссиётларни англай олади, буюк мусаввиргина уларни оқ матода акс эттиришга қодир. “Мона Лиза” сиймосига яна назар соламиз… “Бағдодлик дарвеш” сингари унинг нигоҳи ҳам сир-синоатга тўла. Аёлнинг маъноли нигоҳи томошабинга қараган. Юзидаги бу ифода ним табассумми ёки изтироб? Томошабин учун бу мавҳум бўлиб қолаверади. Назаримизда, картинанинг таъсир кучи ҳам аслида шунда.\n“Бағдодлик дарвеш” ва “Мона Лиза”… Бу икки портретни яратишга ундаган илҳом куйлари бир создан таралган эмасми!? Агар шундай бўлса, бу сознинг соҳиби ким эди? Да Винчими ёки Камолиддин Беҳзод? Бу жумбоқнинг ечимини топишнинг иложи бўлмаса-да, ҳар икки портретга назар солганимиз сари янги саволлар туғилаверади. Дарвоқе, “Бағдодлик дарвеш” “Мона Лиза”дан бир неча йил аввал яратилганини ҳам унутмаслик лозим. Беҳзод италиялик мутафаккирнинг беш асрдан буён санъат ихлосмандларини ҳайратга солиб келаётган ўша машҳур сирини ҳам биринчи бўлиб кашф этган бўлса ажаб эмас. Ҳар икки асарда қўлланган нур ва соя техникаси, ранглар залвори нақадар ўхшаш. Мазкур уйғунликни асарларнинг умумий композициясида кўриш мумкин. Шакл ва мазмун уйғунлиги… Тасвирий санъат ижодкори эришишга қодир бўлган энг юксак чўққи шу эмасми аслида!\n“Бағдодлик дарвеш” ва “Мона Лиза”… Бу портретлар икки буюк мусаввир ижодидаги муштаракликка бир мисол холос. Беҳзод яратган портретларни ўрганишда давом этарканмиз, Шарқ миниатюраси Ғарб рассомлари ижодига ҳам кучли таъсир кўрсатганига гувоҳ бўламиз. Беҳзод Ғарб классикларига шунчаки тақлид қилгани йўқ. У миниатюра ва Ренессанс анъаналарини янги шакл ва мазмунда англашга интилди. Бунинг ёрқин исботини “Рассом портрети”да (1487) ҳам кўриш мумкин. Ушбу портрет Жентиле Беллинининг “Хаттот” (1479-1480) асарига шу қадар ўхшашки, бу уйғунлик шунчаки тасодиф эмаслиги сезасиз. Беллини ҳам икки мактаб анъаналарини бирлаштириш йўлларини излайди. “Хаттот” Шарқ миниатюрасига хос нафис услубда ишланган бўлиб, унда Ренессанс портретига хос анъаналар ҳам ёрқин акс этади. Ҳар икки портретни бир-бири билан солиштирар эканмиз, Камолиддин Беҳзод нақадар юксак маҳорат эгаси бўлганига ишонч ҳосил қиламиз. Европа рангтасвир анъаналарини чуқур англаган мусаввир қаҳрамон образини Беллини сингари аниқликда тасвирлайди ва шу билан бирга, асарда миниатюрага хос поэтикани сақлаб қолишга эришади.\nҒарб ва Шарқ мусаввирлари ижодида мавжуд бундай ижодий уйғунликлар ҳар қандай санъат ихлосмандини ҳайратга солиши шубҳасиз. Зеро, узоқ йиллар давомида фанда Европа Ренессанси антик давр маданияти таъсирида ривожланган, деган қараш ҳукмрон эди. Аммо сўнгги тадқиқотлар шуни кўрсатмоқдаки, бу жараёнда Шарқ санъатининг ҳам салмоқли ўрни бор. Демак, Европа Ренессанси ҳам Шарқ санъатига ўзига хос таъсир кўрсатганини инкор этмаслик лозим. Мазкур жараён ижодий анъаналарнинг шунчаки ўзлаштирилиши эмас, балки кенг маънодаги ижодий мулоқот кўринишида кечди.\nТаажжубки, Ғарб ва Шарқ санъати ҳақида сўз борганда ҳанузгача бири-биридан йироқ ва қарама-қарши ижодий жараёнларни тушуниш давом этмоқда. Ваҳоланки, бу узоқ йиллар давомида қолипга айланиб улгурган юзаки ёндашув холос. Камолиддин Беҳзод ва Леонардо да Винчи ижодига назар солар эканмиз, Шарқ ва Ғарб санъатининг мулоқоти афсона эмас, балки реал ҳодиса эканига гувоҳ бўламиз. Ҳа, бу мусаввирларнинг ҳар иккиси улкан бир олам. Улар босиб ўтган ижод йўли эса аслида санъат деб аталувчи сарҳадсиз уммонда бирлашувчи икки дарёдир.\nЎзбекистон Республикаси Фанлар академияси Санъатшунослик институти докторанти (PhD)


Тошкентда шифокорларни урганларга нисбатан жиноят иши очилди - UzNews.uz\n22 февраля, 13:50 183 0\nТошкентда шифокорларни урганларга нисбатан жиноят иши очилди\nОнасининг ўлимида тиббиёт ходимларини айблаган йигит ва унинг дўстлари шифохонада жанжал кўтарганди.\nТошкент шаҳар ИИББ хабарига кўра, 18 февраль куни тахминан соат 23:50 ларда Яккасарой туманидаги, И. Иргашев номидаги 4-сонли шаҳар клиник шифохонасидаги изолятор хонасида 28 ёшли Ф.М. шахси аниқлаштирилаётган икки нафар танишлари билан қўл ва оёқлари ёрдамида Тез тиббий ёрдам бўлими 3-сонли подстанция шифокори 31 ёшли Д.У. ва фельдшер 20 ёшли А. А.га тан жароҳати етказган.\nЖиноятнинг сабаби ўрганилганда, Ф.М. шифокорларнинг ўз ишига совуққонлик билан ёндашганлиги сабабли онаси Д.Н.нинг ўлими юз берган деган фикрда бўлганлиги аниқланган. Марҳум Д.Н. юқорида қайд этилган касалхонага тез тиббий ёрдам машинасида клиник ўлим ҳолатида олиб келинган.\nВоқеа натижасида иккала тиббиёт ходимлари турли даражадаги тан жароҳатлари олишган. Шифокорлар олган оғир тан жароҳатлари билан реанимация бўлимида қолмоқда.\nМазкур ҳолат бўйича Жиноят кодексининг 277-моддаси (“Безорилик”) аломатлари билан жиноят иши қўзғатилган. Тергов давом этмоқда.


«Wikipedia»ни Ойга жўнатишга қарор қилишди | Futura – ҳаммаси ахборот технологиялари, маркетинг ва стартаплар ҳақида «Wikipedia»ни Ойга жўнатишга қарор қилишди – Futura – ҳаммаси ахборот технологиялари, маркетинг ва стартаплар ҳақида\n«Arch Doundation» нотижорат ташкилоти «Wikipedia» интернет-энциклопедиясини Ойга юборади. Бунинг учун порталга жойлаштирилган инглиз тилидаги барча мақолалар митти металл пластинкаларга кўчирилади, деб ёзади Хабар ресурси.\nЛойиҳа муаллифларининг таъкидлашича, бизнинг цивилизациямиз йўқолиб кетгудек бўлса, барча маълумотлар ўзига хос «захира нусха» кўринишида Ой юзасида қолади.\nМеталл пластиналар ўлчами 17х17 миллиметрни ташкил этади, унинг қалинлиги эса инсон сочидан ҳам юпқа — 20 микрон. Бу турдаги пластинканинг ҳар бир юзасига 8 минг варақа маълумот туширилади. 17х17х38,1 миллиметрга тенг тўпламга «Wikipedia»даги 30 миллион саҳифани жойлаштириш мумкин.\nШунингдек, «Wikipedia» саҳифалари билан бирга бошқа тиллардаги энг яхши постлар ҳам Ойга жўнатилади. «Arch Doundation» 1500 ортиқ инсонларнинг сўзлашув тиллари туширилган «Rosetta» лойиҳасига оид пластинани ҳам чоп этади.\nБарча маълумотлар туширилган ракетани 2020 йил ўрталаридан Ердан учириш режалаштирилган.


COVID-19га қарши курашиш ва вакциналар сотиб олиш учун қўшимча 1,3 трлн сўм ажратилди – Газета.uz\nПарламент комиссияси йиғилишида коронавирус пандемиясига қарши курашиш ва вакциналар сотиб олиш учун қўшимча 1,3 трлн сўм ажратилгани қайд этилди. 2021 йилда бу мақсадлар учун давлат бюджетида 3 трлн сўм захира шакллантирилган эди, лекин ушбу маблағ сарфлаб бўлинган.\nLotinchada На русском языке 16 октябр 2021, 16:29 Коронавирус Жамият\n14 октябрь куни бўлиб ўтган Олий Мажлис Қонунчилик палатасининг Аҳоли саломатлигини мустаҳкамлаш борасидаги ислоҳотларни ҳаётга татбиқ этиш бўйича парламент комиссияси йиғилишида коронавирусга қарши профилактик эмлаш тадбирларини ташкил этиш, санитария -эпидемиология хизмати фаолияти самарадорлигини янада ошириш масалалари муҳокама қилинди.\nСЭС маълумотларига кўра, мамлакатда 18 ёшдан ошган 21,45 млн киши эмланади. 12 октябрь ҳолатига кўра, ушбу контингентга жами 22,95 млн дозада вакцина (1-дозаси — 12,4 млн, 2-дозаси — 7,24 млн ва 3- дозаси — 3,29 млн) қилинган. Шундан ZF-UZ-VAC 2001 вакцинасининг 81,5 фоизи, AstraZeneca вакцинасининг 78,5 фоизи, Спутник V вакцинасининг 62,4 фоизи, Moderna вакцинасининг 92,7 фоизи ҳамда Pfizer вакцинасининг 36,6 фоизи ишлатилган.\nПарламент комиссияси аъзолари томонидан сўнгги кунларда касалланиш ҳолатлари болалар, шу жумладан мактаб ўқувчилари орасида ҳам тарқалаётганлиги билан боғлиқ масалага алоҳида эътибор қаратилиб, таълим муассасаларида санитария-эпидемиологик осойишталикни таъминлаш юзасидан зарур чоралар кўриш лозимлиги қайд этилди.\nКомиссия йиғилишида коронавирусга қарши эмлаш тадбирлари ҳамма жойларда ҳам самарали ташкил этилмаганлиги, эмланиш керак бўлган аҳоли қатламларининг барчаси бу жараёнга жалб этилмаганлиги танқид остига олинди. Бунда тушунтириш ишларини янада кучайтириш иш берувчиларнинг масъулиятини ошириш лозимлиги таъкидланди.\nКоронавирус пандемиясига қарши курашиш ва вакцина сотиб олиш учун учун 2021 йил Давлат бюджетида 3 трлн сўм захира шакллантирилган эди. Айни пайтда ушбу 3 тлрн сўм маблағ тўлиқ ўзлаштирилган.\nШунингдек, яна қўшимча ажратилган 1,3 трлн сўм маблағнинг жойларга ўз вақтида етказилиши ва мақсадли ишлатилиши устидан депутатлик назорати олиб борилмоқда. Бугунги кунда ушбу ажратилган мабалағларнинг 800 млрд сўми ўзлаштириб бўлинган.\nИюль ойи охирида «Газета.uz» Ўзбекистон ҳукумати 1 ноябрга қадар аҳолининг 70 фоизини коронавирусга қарши эмлашни режалаштираётгани ҳақида хабар берган эди. 15 октябр ҳолатига кўра, 5,6 млн киши (26,1%) тўлиқ эмланган.\nCOVID-19 га қарши кураш харажатлари 3 трлн сўмдан 4,3 трлн сўмга етказилди 9 ноябр 2021, 22:54


Самарқандда ҳуқуқ фаоли йирик миқдорда жаримага тортилди\n01 апрел 2020, Тошкент вақти: 13:08\nШу йилнинг 6 июнь куни жиноят ишлари бўйича Самарқанд вилояти суди ҳайъати Ўзбекистон инсон ҳуқуқлари мустақил ташкилоти Самарқанд вилояти бўлими раиси Алиқул Юсуповга нисбатан чиқарилган суд ҳукмини ўзгаришсиз қолдирди.\nЎзбекистон инсон ҳуқуқлари мустақил ташкилотига кўра, Алиқул Юсупов шу йилнинг 27 март куни жиноят ишлари бўйича Нарпай тумани суди томонидан Ўзбекистон Республикаси ЖКнинг 168-моддаси (Фирибгарлик) ва 192-моддаси (Рақобатчини обрўсизлантириш) билан айбланиб, 2 йилга муайян ҳуқуқдан маҳрум қилинган.\nШунингдек, ҳуқуқ фаолига нисбатан энг кам иш ҳақининг 115 баравари миқдорида жарима солинган.\n“Маҳаллий фуқаролардан бирининг шикоятига асосан очилган жиноят иши судда кўриб чиқилиб, Юсупов моддий ва масъул мансабдорлик лавозимларида ишлаш ҳуқуқин икки йилга маҳрум қилинди. Унга нисбатан 17 224 125 сўм миқдорида жарима солинди.\nСуд ҳукмидан келиб чиқиб, ташкилотимиз Юсуповни 2017 йилнингн 19 апрелидан аъзоликдан чиқарди” дейилади ташкилот баёнотида.\nЖиноят иши материалларига кўра, муқаддам фирибгарлик жинояти билан судланган Юсупов Алиқул Солиевич бир неча маҳаллий фуқароларнинг ишончига кириб, ўзининг инсон ҳуқуқлари ташкилотида масъул лавозимда ишлашини айтиб, пул олган.\nЎзаро муносабатларда ҳуқуқ фаоли фуқароларнинг маблағларини қайтармай, ўз манфаатлари йўлида ишлатиб юборган.\nШунингдек, пулларини сўраб келган шахсларни обрўсизлантиришга қаратилган, уларнинг шаън, қадр-қимматини ерга урувчи материаллар тарқатган.\nТергов ва суд жараёнларида Самарқанд вилояти Нарпай тумани ИИБ томонидан ҳуқуқ фаолининг алдовига учраган, ундан жабрланган шахсларнинг ҳуқуқни муҳофаза қилиш органларига мурожаат қилиши сўралган.\nҚурултой: "Суд тизими Мирзиëев кўрсатмаларини саботаж қилмоқда!"


EgyptAir самолёти ёниб қулаётгани тасвирланган видео пайдо бўлди\n16:37 / 19.05.2016\nAl-Jazirah телеканали томонидан интернетга EgyptAir авиакомпаниясининг Ўрта Ер денгизида ҳалокатга учраган самолётининг қулаш жараёнининг бир қисми тасвирланган видео жойлаштирилди. Видеонинг давомийлиги 17 секундни ташкил қилади ва унга кўра қоронғи осмонда учаётган самолёт ёнаётганини тахмин қилиш мумкин.\nТелеканал бу ролик 19 майга ўтар кечаси Ўрта Ер денгизи ҳудудидаги кемалардан бирининг капитани томонидан тасвирга олингани ҳақида маълум қилган.\nБундан олдинроқ, Daily Mirror нашри ҳудуддаги оролларда истиқомат қилувчиларнинг самолёт радарлардан йўқолгани билан бир вақтда осмонда улкан оловли шарни кўришгани ҳақида хабар тарқатганди.\nСамолёт «Шарл-де-Голль» аэропортидан Париж вақти билан 23:09 да (Тошкент вақти билан 2:09) парвоз қилган ва Қоҳирага маҳаллий вақт бўйича 3:05 (Тошкент вақти билан 06:05) да етиб келиши керак эди. У Қоҳира вақти бўйича 3:45 да радарлардан ғойиб бўлган.\nМиср фуқаролик авиацияси вазирлиги ҳарбийлар маҳаллий вақт билан 4:26 (Тошкент вақти билан 7:26) да EgyptAir компаниясининг ғойиб бўлган А320 самолётидан фалокат сигналларини олганини маълум қилди.\nКўп ўтмай Миср Фуқаролик авиацияси EgyptAir самолёти ҳалокатга учраганини тасдиқлади.\n66 нафар йўловчининг 30 нафари Миср, шунингдек, 15 — Франция, 2 — Ироқ, бир нафардан — Буюк Британия, Бельгия, Қувайт, Саудия Арабистони, Судан, Чад, Португалия, Жазоир ва Канада фуқаролари бўлган.\nИнтернетда шунингдек, самолёт йўқолиши арафасида жойлашган ҳудудга қидирувчиларнинг юборилиши ва қутқарув кемаларининг ҳаракатланиш йўналишлари видеоси ҳам жойлаштирилган.


285 кўриб чиқилди\nBATAН ВА ЭЪТИҚОД КУЙЧИСИ\nСадриддин Салим Бухорий, менинг назаримда, ҳамон куни-кеча Бyxopo кўчаларида\tсарсари кезган, юрагини кимга очишни, дардини кимга айтишни билмай юрган серҳаяжон, сермулоҳаза ўсмир қиёфасида гавдаланиб туради.\n243 кўриб чиқилди\nАллоҳга беҳисоб шукрлар бўлсинким, ер юзидаги барча мўмин-мусулмонлар қатори бу йилги муборак Рамазон ойини ҳам якунлаш арафасида турибмиз. Ой давомида қўлдан келганча зиммамиздаги вазифаларни адо этдик, рўза тутдик, хатми Қуръонлар қилдик, таровеҳ намозларини ўқидик, тунлари қоим бўлдик.\nЗарарни даф қилиш манфаатни жалб қилишидан кўра аҳамиятлироқдир\n231 кўриб чиқилди\nБарчамизга маълумки бугунки кундаги бутун дунё бўйлаб,жумладан юртимизда ҳам вабо кенг тарқалган. Шу муносабати билан жуда кўп аммаллар енгиллаштирилди, чунки ислом динида инсонинг жони азиз туради.\n199 кўриб чиқилди\nБарчамизни яратган Аллоҳ таолога беадад ҳамду санолар бўлсин. Юртимизга истиқлол неъматини тортиқ этди. Истиқлол шарофатидан ота-боболаримизнинг армонлари ушалди, орзу-умидларимиз рўёбга чиқди. Ўтган қисқа давр мобайнида мисли кўрилмаган ўзгаришлар рўй берди. Ҳам миллий ва ҳам диний қадриятларимиз тикланди


20:03 / 10.08.2015 | Шахобиддин | 4169\nАссаламу алайкум! Устозлар Аллоҳ қилаётган яхши амаларингизга ажр савобини баркотли қилиб берсин, омийн. Кўпинча одамларни асосан эркакларни “шу ишни қилмасам йигит эмасман” дейди. Баъзи ҳолларда берган ваъдасини устидан чиқади, баъзида йўқ. Шу ҳолатдаги ваъдалар ҳам қасамга кирадими? Бажара олмаса гуноҳкор бўладми? Жавобингиз учун олдиндан раҳмат.\nВа алайкум ассалом! http://savollar.islom.uz/smf/index.php?topic=31440.0 Қасамнинг сабаби – қасам ичувчи ўзининг ростгўйлигини тингловчига таъкидлашни ёки ўзини бир нарсани қилиш ёки тарк этишга мажбурлашни қасд қилишидир. Қасамнинг шарти – қасам ичувчининг мукаллаф бўлмоғи. Қасамнинг рукни – қасам ҳосил бўладиган лафз. Қасамнинг ҳукми – унинг амалга ошишида яхшилик бўлиши ва амалга ошмаганида каффорат бериш. Биз тушунарли бўлиши учун ўзимизда урф бўлиб қолган «қасам» сўзини ишлатаверишни маъқул кўрдик. Қасам иккига тақсимланади: Аллоҳ таолонинг исми ила бўлган қасам ва У Зотдан бошқа билан қасам. Биринчи турдаги қасам Қуръони Каримда зикр қилинган: Аллоҳ таоло: «Осмону ернинг Робби ила қасамки, албатта, у (ваъда) худди сиз нутқ қилаётганингиз каби ҳақиқатдир», деган (Зарийаат сураси, 23-оят). Аллоҳ таоло: «Машриқлар ва мағриблар Робби билан қасам ичаманки, албатта, Биз қодирмиз… ўринларига улардан яхшироқларини алмаштиришга. Ва Биз ожиз эмасмиз», деган (Маъориж сураси, 40-41-оятлар). Қасам суннатда ҳам бор. Ибн Умар розияллоҳу анҳумодан ривоят қилинади: «Набий соллаллоҳу алайҳи васалламнинг қасамлари «Лаа» ва «Муқаллибал қулуби» эди». Бешовларидан фақат Муслим ривоят қилмаган. عَنْ أَبِي سَعِيدٍ ، قَالَ: كَانَ رَسُولُ اللهِ  إِذَا اجْتَهَدَ فِي الْيَمِينِ، قَالَ: «وَالَّذِي نَفْسُ أَبِي الْقَاسِمِ بِيَدِهِ». رَوَاهُ أَبُو دَاوُدَ. Абу Саъид розияллоҳу анҳудан ривоят қилинади: «Расулуллоҳ соллаллоҳу алайҳи васаллам қасамга урғу берадиган бўлсалар, «Абул Қосимнинг жони қўлида бўлган Зот ила қасамки», дер эдилар». Абу Довуд ривоят қилган. Мусулмон уммати Аллоҳ таолонинг номи ила қасам ичиш шариатда борлигига қадимдан иттифоқ қилган. Аллоҳ таолонинг номидан бошқа ила қасам ичиш макруҳдир. عَنِ ابْنِ عُمَرَ رَضِيَ اللهُ عَنْهُمَا: أَنَّ النَّبِيَّ  أَدْرَكَ عُمَرَ بْنَ الْخَطَّابِ فِي رَكْبٍ وَهُوَ يَحْلِفُ بِأَبِيهِ، فَنَادَاهُمْ رَسُولُ اللهِ : «أَلَا، إِنَّ اللهَ يَنْهَاكُمْ أَنْ تَحْلِفُوا بِآبَائِكُمْ، فَمَنْ كَانَ حَالِفًا فَلْيَحْلِفْ بِاللهِ، وَإِلَّا فَلْيَصْمُتْ». قَالَ عُمَرُ: فَوَاللهِ، مَا حَلَفْتُ بِهَا بَعْدَمَا سَمِعْتُ رَسُولَ اللهِ  نهَىَ عَنْهَا ذَاكِرًا وَلَا آثِرًا. رَوَاهُ الْخَمْسَةُ. Ибн Умар розияллоҳу анҳумодан ривоят қилинади: «Набий соллаллоҳу алайҳи васаллам Умарнинг бир гуруҳ отлиқлар ичида отаси ила қасам ичаётганини билиб қолдилар. Сўнгра Расулуллоҳ соллаллоҳу алайҳи васаллам уларга: «Огоҳ бўлинглар! Аллоҳ азза ва жалла сизларни оталарингиз ила қасам ичишдан қайтаради! Ким қасам ичадиган бўлса, Аллоҳ ила қасам ичсин, бўлмаса жим турсин», деб нидо қилдилар. Умар: «Аллоҳга қасамки, Расулуллоҳ соллаллоҳу алайҳи васалламнинг наҳийларини эшитганимдан буён на ўзим ўшандоқ қасам ичмадим ва на бошқанинг ўшандоқ қасамини ҳам тилимга олмадим», деди». Бешовлари ривоят қилишган. Энди бу масала бўйича «Мухтасари Виқоя»да келган матнларни ўрганишга киришайлик. Қасам уч турлидир: 1. Кишининг ўтган нарсани қилгани ёки тарк этганига қасддан ёлғон қасам ичиши ғамусдир. У ила гуноҳкор бўлади. «Fамус» сўзи луғатда «чўмилиш», «кўмилиш» деган маъноларни англатади. Чунки ундай ботил қасам ўз эгасининг жаҳаннам оловига чўмилишига, кўмилишига сабаб бўлади. عَنْ عَبْدِ اللهِ بْنِ عَمْرٍو رَضِيَ اللهُ عَنْهُمَا، عَنِ النَّبِيِّ  قَالَ: «الْكَبَائِرُ الْإِشْرَاكُ بِاللهِ، وَعُقُوقُ الْوَالِدَيْنِ، وَقَتْلُ النَّفْسِ، وَالْيَمِينُ الْغَمُوسُ». رَوَاهُ الْبُخَارِيُّ. Абдуллоҳ ибн Амр розияллоҳу анҳумодан ривоят қилинади: «Набий соллаллоҳу алайҳи васаллам: «Гуноҳи кабиралар: Аллоҳга ширк келтириш, ота-онага оқ бўлиш, одам ўлдириш ва ғамус қасамдир», дедилар». Бухорий ривоят қилган. عَنْ عَبْدِ اللهِ ، عَنِ النَّبِيِّ  قَالَ: «مَنْ حَلَفَ عَلَى يَمِينٍ كَاذِبَةٍ، ليَقْتَطِعَ بِهَا مَالَ رَجُلٍ مُسْلِمٍ، أَوْ مَالَ أَخِيهِ، لَقِيَ اللهَ وَهُوَ عَلَيْهِ غَضْبَانُ»، فَأَنْزَلَ اللهُ تَصْدِيقَهُ: ﮋﯭ ﯮ ﯯ ﯰ ﯱ ﯲ ﯳ ﯴﮊ إِلَى آخِرِ الْآيَةِ. رَوَاهُ الْخَمْسَةُ. Абдуллоҳ розияллоҳу анҳудан ривоят қилинади: «Набий соллаллоҳу алайҳи васаллам: «Ким бир мусулмон одамнинг (ёки «ўз биродарининг», дедилар) молини узиб олиш учун ёлғон қасам ичса, Аллоҳга йўлиққанида У Зот ундан ғазабланган ҳолда бўлур. Бас, Аллоҳ ўшанинг тасдиғини: «Алоҳнинг аҳдини ва ўз қасамларини озгина баҳога сотадиганлар – албатта, ана ўшаларга охиратда яхши насиба йўқдир», деб нозил қилди», дедилар». Бешовлари ривоят қилишган. عَنْ عِمْرَانَ بْنِ حُصَيْنٍ ، عَنِ النَّبِيِّ  قَالَ: «مَنْ حَلَفَ عَلَى يَمِينٍ مَصْبُورَةٍ كَاذِبًا، فَلْيَتَبَوَّأْ بِوَجْهِهِ مَقْعَدَهُ مِنَ النَّارِ». رَوَاهُ أَبُو دَاوُدَ. Имрон ибн Ҳусойн розияллоҳу анҳудан ривоят қилинади: «Набий соллаллоҳу алайҳи васаллам: «Ким ёлғондан лозим қилувчи қасам ичса, ўзининг дўзахдаги ўриндиғига тайёрланаверсин», дедилар». Абу Довуд ривоят қилган. 2. Ўшанда ўзи ҳақ эканини гумон қилса-ю, иш аксинча бўлса, қасам беҳудадир. Бунда афв этилиши умид қилинади. Ҳанафий ва моликий мазҳаблари бўйича, киши бир нарсани тўғри деб гумон қилиб қасам ичса-ю, нотўғри чиқиб қолса, унинг айтганлари «беҳуда қасам» бўлади. Бу ҳолатда унга на гуноҳ ва на каффорат бўлмайди. Тил ўрганиб қолганидан ўйламай-нетмай ичиладиган қасамга ҳам «беҳуда қасам» дейилади. Айниқса, арабларда «қасам» лафзи осон чиқади. Сўз орасида ҳам «Валлоҳи», «Биллааҳи», «Таллоҳи», деб юбораверишади. Бунда қасам ичиш нияти умуман бўлмаса ҳам, тил ўрганиб қолган бўлади. Туркий халқларда ҳар нарсага «Худо урсин», деявериш ҳам шунга ўхшайди. Бир куни Пайғамбаримиз соллаллоҳу алайҳи васаллам саҳобалардан бирлари билан йўлда кетаётиб, ов қилаётган кишиларнинг олдидан ўтиб қолишди. Шунда: «Аллоҳга қасамки, урдим», «Аллоҳга қасамки, хато қилдим», деган овозлар эшитилди. Пайғамбар соллаллоҳу алайҳи васаллам билан кетаётган киши: «Қасамхўр бўлишдими?» деб сўради. Пайғамбар алайҳиссалом: «Йўқ, овчиларнинг қасами беҳуда бўлади. Каффорат ҳам, уқубат ҳам йўқ», дедилар. Демак, беҳуда қасам кечирилгандир, унинг учун ҳеч қандай гуноҳ ҳам, жазо ҳам йўқ. Лекин мусулмонлик одоби кўп қасам ичмасликни тақозо қилади. عَنْ عَائِشَةَ رَضِيَ اللهُ عَنْهَا فِي قَوْلِهِ تَعَالَى: ﮋﭑ ﭒ ﭓ ﭔ ﭕ ﭖﮊ قَالَتْ: أُنْزِلَتْ فِي قَوْلِهِ: لَا واللهِ، بَلَى وَاللهِ. رَوَاهُ الْبُخَارِيُّ. Оиша розияллоҳу анҳодан Аллоҳ таолонинг: «Аллоҳ сизларни беҳуда қасамларингиз учун тутмас», деган қавли ҳақида ривоят қилинади: «Бу оят бировнинг «Йўқ, валлоҳи!» ва «Ҳа, валлоҳи!» каби гапи ҳақида нозил қилинган». Бухорий ривоят қилган. وَعَنْهَا: أَنَّ رَسُولَ اللهِ  قَالَ: «هُوَ كَلَامُ الرَّجُلِ فِي بَيْتِهِ: كَلَّا وَاللهِ، وَبَلَى وَاللهِ». رَوَاهُ أَبُو دَاوُدَ وَابْنُ حِبَّانَ وَالْبَيْهَقِيُّ. Яна ўша кишидан ривоят қилинади: «Расулуллоҳ соллаллоҳу алайҳи васаллам: «У (беҳуда қасам) – кишининг ўз уйида «Йўқ, валлоҳи!» ва «Ҳа, валлоҳи!» дейишидир», дедилар». Абу Довуд, Ибн Ҳиббон ва Байҳақий ривоят қилишган. 3. Агар келажак нарсага қасам ичса, қасам боғланади. Мана шу қасамдагина қасамхўр бўлса, каффорат ўтайди. Агар қасамни ёки қасамхўрликни унутиб ёки мажбурланиб қилган бўлса ҳам. Одатда оддий қасам худди шу қасам ҳисобланади. Бундай қасам ичган одам қасамига содиқ қолиши лозим. Агар қасамида турмаса, қасамхўр бўлади ва гуноҳ содир этган ҳисобланиб, каффорат бериши вожиб бўлади. Аллоҳ таоло Бақара сурасида: «Аллоҳ сизларни беҳуда қасамларингиз учун тутмас. Лекин қалбларингиз касб қилган нарса учун тутадир. Ва Аллоҳ ўта мағфиратлидир, ўта ҳилмлидир», деган (225-оят). Қасам «Аллоҳ» лафзи билан ёки Роҳман, Роҳийм ва Ҳақ каби исмларидан бири билан ёхуд Аллоҳ таолонинг қасам ичса бўладиган иззати, жалоли, кибриёси, азамати ва қудрати каби сифатларидан бири билан бўлади. Набий, Қуръон, Каъба каби Аллоҳдан бошқа нарсалар билан ва раҳмати, илми, ризоси, ғазаби, аччиғи ва азоби каби урфда қасам ичиб бўлмайдиган сифатлари билан бўлмайди. Чунки мазкур лафзлар билан қасам ичиш урфда йўқ. Бунинг устига, мисол учун оладиган бўлсак, раҳмат деганда гоҳида ёмғир ёки жаннат каби унинг турли кўринишлари ирода қилинади. Бу ҳолда Аллоҳдан бошқа билан қасам ичилган бўлиб қолади. Бу ерда зикр қилинган бошқа сифатларнинг барчаси ҳам шунга ўхшашдир. Кишининг «Ла амруллоҳи», «Ва аймуллааҳи», «Ва аҳдиллааҳи ва мийсақиҳи», дейиши, «қасамки», «онтки», «ашҳаду», деганидан кейин «биллааҳи»ни айтмаса ҳам, «Зиммамда назр, ямин, аҳд бор», деганида «Аллоҳ учун», демаса ҳам қасамдир. Мазкур лафзлар ва услублар билан қасам ичиш одатда арабларга ва араб тилига хосроқдир. Агар фалон нарсани қилса у кофир эканлигини айтса, агар кофир бўлмаса ҳам, ўтган замонга боғладими ёки келасига, барибир қасамдир. Чунки куфрни бир феълга боғлаш ўша феълни ҳаром қилишдан иборатдир. Ҳалолни ҳаром қилиш эса қасам ҳисобланади. Абдуллоҳ ибн Аббос розияллоҳу анҳу: «Ким яҳудий ёки насроний бўлиш ҳақида онт ичса, қасамдир», деган. «Савганд михўрем ба Худой» ҳам қасамдир. Яъни араб тилидан бошқа тилда келаси замон феълида «Худо билан қасам ичаманки», деса ҳам қасам бўлади. «Ҳаққан», «Аллоҳнинг ҳаққи-ҳурмати», «Савганд хўрам ба Худой» ёки «ба талоқи зан», деса ёки агар фалон ишни қилса, унга Аллоҳнинг ғазаби, аччиғи ёки лаънати бўлишини айтса, ёхуд «Фалон ишни қилсам, мен зинокор ёки ўғри, ёхуд ароқ ичувчи-ю, рибохўр бўлай», деса, қасам бўлмайди. Чунки бу ишларнинг бирортаси билан қасам ичиш урфда бўлмаган ва уларнинг қасамдан бошқа маънони англатиши кучлидир. Қасам ҳарфлари «вов», «бо» ва «то»лардир. Гоҳида «Аллоҳи ла афаъланна»дагига ўхшаб у яширин суратда ҳам ишлатилади. Араб тилида қасам турли услублар билан бўлади. Очиқ қасам ичиш маъносидаги сўзлар билан ёки қасам ҳарфлари, жумладан, «вов», «бе», «то» ҳарфлари билан. Қуръони Каримнинг бир қанча суралари қасам билан бошланган. Уларда қасам лафзлари ишлатилмайди, балки қасам ҳарфларининг ўзи кифоя қилади. Мисол учун, Наазиаат сурасидаги «Ван-Наазиаати» – «Наазиаат билан қасам ичаман», деганидир. Аллоҳдан ўзга нарсалар билан қасам ичиш Аллоҳнинг Ўзига хосдир. ҚАСАМНИНГ КАФФОРАТИ وَكَفَّارَتُهُ: عِتْقُ رَقَبَةٍ، أَوْ إِطْعَامُ عَشَرَةِ مَسَاكِينَ - كَمَا هِيَ فِي الظِّهَارِ - أَوْ كِسْوَتُهُمْ، لِكُلٍّ ثَوْبٌ يَسْتُرُ عَامَّةَ بَدَنِهِ، فَلَمْ تَجُزِ السَّرَاوِيلُ، فَإِنْ عَجَزَ عَنْهَا وَقْتَ الْأَدَاءِ، صَامَ ثَلَاثَةَ أَيَّامٍ وِلَاءً، وَلَمْ تَجُزْ بِلَا حِنْثٍ. وَمَنْ حَلَفَ عَلَى مَعْصِيَةٍ، كَعَدَمِ الْكَلَامِ مَعَ أَبَوَيْهِ، حَنِثَ وَكَفَّرَ. وَلَا كَفَّارَةَ فِي حَلِفِ كَافِرٍ وَإِنْ حَنِثَ مُسْلِمًا. وَمَنْ حَرَّمَ مِلْكَهُ لَا يَحْرُمُ عَلَيْهِ، وَإِنِ اسْتَبَاحَهُ كَفَّرَ. وَمَنْ نَذَرَ نَذْرًا مُطْلَقًا، أَوْ مُعَلَّقًا بِشَرْطٍ يُرِيدُهُ كـ: إِنْ قَدِمَ غَائِبِي، فَوُجِدَ وَفَى، وَبِمَا لَمْ يُرِدْهُ كـ: إِنْ زَنَيْتُ، وَفَى أَوْ كَفَّرَ، وَهُوَ الصَّحِيحُ. Унинг каффорати худди зиҳордаги каби қул озод қилиш ёки ўнта мискинни тўйдириш, ёхуд уларнинг ҳар бирига бутун баданини тўсадиган кийим беришдир. Шалворнинг ўзи кифоя қилмайди. Агар уларни адо этиш пайтида ожиз бўлса, кетма-кет уч кун рўза тутади. Қасамхўр бўлмай туриб, каффорат адо қилиш жоиз эмас. Ким ота-онасига гапирмаслик каби маъсиятга қасам ичса қасамхўр бўлади ва каффорат адо этади. Кофирнинг қасамида каффорат йўқ. Агар мусулмон ҳолида қасамхўр бўлса ҳам. Ким ўз мулкини ҳаром қилса, у унга ҳаром бўлмайди. Агар унинг мубоҳлигини ўзига раво кўрса, каффорат адо этади. Ким мутлақ ёки ўзи ирода қилган шартга боғлаб, «Агар ғойиб кишим келса...» деганга ўхшаб назр қилса ва ўша нарса вужудга келса, вафо қилади. Агар ўзи ирода қилмаган нарсага боғлаб, «Агар зино қилсам...» деганга ўхшаб назр қилса, вафо қилади ёки каффорат беради. Ана ўша тўғридир. Энди «Мухтасари Виқоя»да келган матнларни шарҳ қилишга ўтайлик. Унинг каффорати худди зиҳордаги каби қул озод қилиш ёки ўнта мискинни тўйдириш, ёхуд уларнинг ҳар бирига бутун баданини тўсадиган кийим беришдир. Шалворнинг ўзи кифоя қилмайди. Агар уларни адо этиш пайтида ожиз бўлса, кетма-кет уч кун рўза тутади. Бу ҳукмнинг далили қуйидагича. Аллоҳ таоло Моида сурасида: «Аллоҳ сизларни беҳуда қасамларингиз учун тутмас. Лекин қасд ила туккан қасамларингиз учун тутадир. Бас, унинг каффорати ўз аҳлингизни ўртача таомлантириш миқдорида ўнта мискинга таом ёки кийим бериш ёхуд бир қул озод қилишдир. Ким топа олмаса, бас, уч кун рўза тутсин. Ана ўша, агар қасам ичган бўлсангиз, қасамингизнинг каффоратидир. Қасамларингизни муҳофаза қилинг. Аллоҳ сизга шундай қилиб Ўз оятларини баён этади. Шоядки, шукр қилсангиз», деган (89-оят). Қасамхўр бўлмай туриб, каффорат адо қилиш жоиз эмас. Чунки каффоратдан мақсад жиноятни беркитишдир. Йўқ жиноятни беркитиб бўлмайди. وَلِمُسْلِمٍ: أَعْتَمَ رَجُلٌ عِنْدَ النَّبِيِّ ، ثُمَّ رَجَعَ إِلَى أَهْلِهِ، فَوَجَدَ الصِّبْيَةَ قَدْ نَامُوا، فَأَتَاهُ أَهْلُهُ بِطَعَامِهِ، فَحَلَفَ لَا يَأْكُلُ مِنْ أَجْلِ صِبْيَتِهِ، ثُمَّ بَدَا لَهُ، فَأَكَلَ، فَأَتَى رَسُولَ اللهِ ، فَذَكَرَ ذَلِكَ لَهُ، فَقَالَ رَسُولُ اللهِ : «مَنْ حَلَفَ عَلَى يَمِينٍ، فَرَأَى غَيْرَهَا خَيْرًا مِنْهَا، فَلْيَأْتِهَا، وَلْيُكَفِّرْ عَنْ يَمِينِهِ». Муслимнинг ривоятида: «Бир киши Набий соллаллоҳу алайҳи васалламнинг ҳузурларида қоронғи зулматгача ўтирди. Сўнг аҳлига қайтиб борса, кичик болалари ухлаб қолишган экан. Аҳли унга таом келтирди. У бўлса, кичик болалари туфайли таом емасликка қасам ичди. Кейин эса фикри ўзгариб, таомни еди. Сўнг Расулуллоҳ соллаллоҳу алайҳи васалламнинг ҳузурларига келиб, бўлиб ўтган нарсани зикр қилди. Шунда Расулуллоҳ соллаллоҳу алайҳи васаллам: «Ким бир нарса учун қасам ичса-ю, сўнгра ундан яхшироғини кўриб қолса, ўшани қилсин ва қасамига каффорат берсин», дедилар», дейилган. Араб тилида «каффорат» сўзи бир нарсани яхшилаб, мутлақо кўринмайдиган қилиб тўсиб, беркитишга ишлатилади. Шариатда эса содир этилган гуноҳни ювиш учун адо этиладиган молиявий ёки бадан ибодатига «каффорат» дейилади. Ичган қасамини бузишга мажбур бўлган инсон адо этиши вожиб бўлган каффорат қуйидагича: 1. Бир қул озод қилиш. Қасамини бузган кишига каффорат учун белгиланган жазо чораларидан Ислом дини бева-бечораларга, камбағал-мискинларга қанчалик эътибор билан қарагани очиқ-ойдин кўриниб турибди. Шунингдек, бу мукаммал ва оламшумул диннинг қулчиликка қарши бўлгани ва қулларни озод қилишга қаттиқ урингани ҳам кўриниб турибди. Исломда бу ишлар гуноҳларни ювадиган ибодат даражасига кўтарилгани эътиборга сазовордир. 2. Ўнта мискинни тўйдириш. Мискинларни тўйдиришдаги мазкур ўлчов каффорат берувчи ўз аҳлига берадиган бир кунлик ўртача таом миқдоридир. Агар каффорат адо этиши лозим бўган шахс ўнта мискинга таом беришни хоҳламаса, учинчи хил каффоратни адо этиши ҳам мумкин. 3. Ўнта мискинга бутун баданини тўсадиган бир сидра кийим бериш. Кийим ҳам ўша вақтнинг, жойнинг ва қавмнинг ўртача кийими бўлади. Оғзига кучи етмайдиган, ўзига эътибор қаратиш ва бир ишни қилиш ёки қилмаслигини таъкидлаш мақсадида Аллоҳ таолонинг номи ила қасам ичиб, сўнгра ўз қасамига содиқ қола билмаган одам аслида Аллоҳга нисбатан катта беодоблик қилган бўлади. Бу ишнинг жазосига бошқачароқ чора ҳам белгилаш мумкин эди. Аммо Аллоҳ таоло айнан фақир, мискин ва қулларга меҳр кўрсатиб, уларнинг фойдасини кўзловчи чораларни белгилаган. Қасамини бузадиганларнинг ҳаммаси ҳам ўнта мискинни тўйдириш ёки уларга бир сидра кийим олиб бериш, ёхуд бир қул озод қилиш имконига эга бўлавермайди. Уларнинг ичларида камбағаллари ҳам бўлиши турган гап. Ана шундай имкони йўқ қасамхўрларга ўзига хос жазо чораси белгиланган: 4. Агар уларни адо этиш пайтида ожиз бўлса, кетма-кет уч кун рўза тутади. Демак, қасамини бузган одам каффоратни адо қилиш учун ўнта мискинни таомлантириш ёки шунча ададдаги мискинга кийим-бош олиб бериш, ёхуд бир қул озод қилишга молиявий имкони йўқ бўлса, уч кун рўза тутиб, каффоратни адо этиши вожиб бўлади. Аввалги уч жазо чорасининг ичидан бирини танлаш ихтиёрийдир, лекин тўртинчи жазо чорасини адо этишга фақатгина мазкур уч чорани адо этишга имкони йўқ кишиларгина муяссар бўладилар. Шариатимизда қасамини бузган кишилар учун каффорат адо этишни жорий қилишда аввал зикр қилинган фойдалардан ташқари, тарбиявий омил ҳам бор. Қасамини бузган одамга каффорат адо этишни вожиб қилишда уни ўзига келтириш ва ваъз-насиҳат омили бор. Бир марта каффорат адо этишга мажбур бўлган инсон бундан кейин ҳар бир гапини яхшилаб ўйлаб гапирадиган ва Аллоҳ таолонинг номи ила қасам ичишдан олдин ўзига бир назар соладиган бўлади. Унинг ҳолини кўрган бошқа кишилар ҳам ибрат олиб, гапларини ўйлаб гапирадиган бўлишади. Ким ота-онасига гапирмаслик каби маъсиятга қасам ичса, қасамхўр бўлади ва каффорат адо этади. Чунки Расулуллоҳ соллаллоҳу алайҳи васаллам: «Ким Аллоҳга тоат қилишга қасам ичган бўлса, тоат қилсин. Ким Аллоҳга осий бўлишга қасам ичган бўлса, осий бўлмасин», деганлар. Кофирнинг қасамида каффорат йўқ. Агар мусулмон ҳолида қасамхўр бўлса ҳам. Кофир ҳолида қасам ичган бўса-ю, мусулмон бўлгандан кейин ўша қасамини бузса, каффорат тўламайди. Аллоҳ таоло Қуръони Каримнинг Тавба сурасида: «Куфрбошиларга қарши жанг қилинг! Зеро, уларнинг аҳдлари йўқдир. Шоядки, тўхтасалар», деган (12-оят). Ким ўз мулкини ҳаром қилса, у унга ҳаром бўлмайди. Агар унинг мубоҳлигини ўзига раво кўрса, каффорат адо этади. Таҳрим сурасида бу ҳукмга далил бор. Аллоҳ таоло: «Батаҳқиқ, Аллоҳ сизларга қасамларингизни бўшатишни шариатга киритди. Ва Аллоҳ сизнинг Хожангиздир ва Унинг Ўзи ўта билувчидир, ўта ҳикматлидир», деган (2-оят). Қуръони Каримнинг Таҳрим сурасидаги ушбу ояти карима аслида Пайғамбаримиз соллаллоҳу алайҳи васалламнинг ҳаётларида бўлиб ўтган ҳодиса сабабидан нозил бўлган. Аммо унинг ҳукми умумийлиги ўз маъносидан ҳам кўриниб турибди. Пайғамбаримиз соллаллоҳу алайҳи васаллам ўз завжаи мутаҳҳаралари Ҳафса онамиз билан муомалада, баъзи бир эътиборларга кўра, асал ичмасликка ва бошқа ривоятларга қараганда, ўз чўрилари Мория Қибтия розияллоҳу анҳога яқинлик қилмасликка қасам ичадилар. Ҳолбуки, асал ҳам, чўри ҳам Аллоҳ таоло ҳалол қилиб қўйган нарсалар эди. Албатта, бу ҳодиса шариатга янги ҳукм киритиш жараёнининг таъсирли чиқиши учун Аллоҳ таолонинг Ўзи қўллаган тадбир эди. Шундай бўлди ҳам. Мазкур ҳодисадан сўнг Аллоҳ таоло Таҳрим сурасининг аввалги оятларини нозил қилиб, бунга ўхшаш масалаларнинг ҳукми Ислом шариатида қандай бўлишини баён этди: «Эй Набий! Нима учун хотинларинг розилигини тилаб, Аллоҳ сенга ҳалол қилган нарсани ҳаром қилурсан?! Аллоҳ ўта мағфиратлидир, ўта раҳмлидир. Батаҳқиқ, Аллоҳ сизларга қасамларингизни бўшатишни шариатга киритди. Ва Аллоҳ сизнинг Хожангиздир ва Унинг Ўзи ўта билувчидир, ўта ҳикматлидир» (1-2-оятлар). Биз «қасамларингизни бўшатишни» деб таржима қилган ибораларни ўз тилимизга сўзма-сўз ўгирадиган бўлсак, «қасамингизни ечишни» шаклида чиқади. Шунингдек, «қасам ичиш» маъноси ҳам баъзи арабча таъбирларда «қасамни боғлаш» шаклида ифода этилади. Чунки бир иш учун қасам ичган одам ўша иш борасида ўзига хос қасд боғлаган бўлади. Ўша боғланган қасамининг устидан чиқа олмаган шахс эса мазкур боғланган тугунни ечган бўлади. Бизда қасамни бузиш маъноси кўп ишлатиладиган бўлиб қолган. Демак, Аллоҳ таоло ушбу ояти карима ила қасамни бузишни шариатга киритганини билдирмоқда. Ким мутлақ ёки ўзи ирода қилган шартга боғлаб, «Агар ғойиб кишим келса...» деганга ўхшаб назр қилса ва ўша нарса вужудга келса, вафо қилади. Агар ўзи ирода қилмаган нарсага боғлаб, «Агар зино қилсам...» деганга ўхшаб назр қилса, вафо қилади ёки каффорат беради. Ана ўша тўғридир.


Тошкентнинг Бектемир туманидаги юк машиналари тураргоҳида катта ёнғин\nТошкентнинг Бектемир тумани ҳудудидаги юк машиналари тураргоҳида 16 июнь куни йирик ёнғин юз берди.\nҚатор ижтимоий тармоқларда ёнғин Қўйлиқ қурилиш бозори ҳудудида чиққани ҳақидаги хабарлар тарқалди, тармоқ фойдаланувчилари йўллаган видео ва суратлар чоп этилди.\nАммо, Тошкент шаҳар ИИББнинг хабар қилишича, ёнғин содир бўлган ҳудуд Бектемир туманидаги «Давру Даврон авто» бирлашмасига тегишли бўлган юк машиналари очиқ тураргоҳидир.\nРасмий маълумотга кўра, ёнғин маҳаллий вақт билан соат 13:53 да чиққан ва бўш ёғоч қутилар териб қўйилган 60-70 квадрат метр майдонда бўлган.\nЁнғиннинг ярим соатдан ортиқроқ вақт ичида ўчирилгани, қурбонлар йўқлиги айтилди.\nИИББ айни пайтда жабрдийдалар ва ёнғин сабабларини аниқлаётганини билдирди.


Шахсни ушлаш, ҳимоячидан воз кечиш, шахсий тинтув ва олиб қўйиш видеоёзув орқали қайд этилади | NORMA.UZ\n14.05.2020 йилдаги ЎРҚ-617-сон Қонун билан ЖПКга тегишли тузатишлар киритилди. Уларда жиноят иши юритиш жараёнида иштирок этадиган фуқароларнинг ҳуқуқ ва эркинликлари қўшимча кафолатлари назарда тутилган.\nБиринчидан, шахсни ушлаш, ҳимоячидан воз кечиш, шунингдек шахсни ушлаш жараёнида ўтказиладиган шахсий тинтув ва олиб қўйиш жараёнлари видеоёзув орқали қайд этилиши шарт. Фақат қуйидаги ҳолатлар истисно этилади:\nпроцессуал ҳаракатларни бажаришни кечиктириб бўлмайдиган ҳолларда – ушбу қоида ИИО ёки ҳуқуқни муҳофаза қилувчи бошқа орган биносида амалга ошириладиган ушлаб туришга нисбатан татбиқ этилмайди;\nшахсни яланғочлаш билан боғлиқ шахсий тинтув.\nШахсни ушлаш видеоёзув орқали қайд этилмаган ҳолда, ушлаб турилган шахс ИИО ёки ҳуқуқни муҳофаза қилувчи бошқа органга олиб келинганда, видеоёзувдан фойдаланган ҳолда унинг процессуал ҳуқуқларини тушунтириш лозим. Ушлаб турилган шахсга видеоёзув уни намойиш қилиш орқали таништирилади. Ушлаб туриш, шахсий тинтув ўтказиш ёки олиб қўйиш баённомасига процессуал ҳаракатлар видеоёзув орқали қайд этилганлиги ҳақида ёзиб қўйилиб, видеоёзув материаллари баённомага қўшиб қўйилади.\nУшланган шахс иш юритилаётган тилни билмаса ёки етарлича билмаса, гумон қилинувчининг ҳуқуқлари унга таржимон иштирокида биринчи сўроққа қадар тушунтирилади. Бу ҳақда баённомага ёзиб қўйилади.\nИккинчидан, ушлаб туриш тарзидаги, қамоққа олиш, уй қамоғи ёки экспертиза ўтказиш учун шахсни тиббий муассасага жойлаштириш тарзидаги процессуал мажбурлов чораси қўлланилганлиги ҳақида хабар бериш муддатига тузатиш киритилди.\nИлгари тегишли чораларни қўллаган суриштирувчи, терговчи, прокурор ёки суд 24 соат мобайнида бу ҳақда хабар бериши шарт бўлган, бундан буён эса дарҳол хабар берилиши лозим.\nЭслатиб ўтамиз, шахсга нисбатан процессуал мажбурлов чоралари қўлланилганлиги тўғрисида оила аъзоларидан бирига, улар бўлмаган тақдирда эса бошқа қариндошларига ёки яқин кишиларига хабар берилади. Бу ҳақда иш ёхуд ўқиш жойига ҳам маълум қилиниши шарт. Бошқа давлатнинг фуқаросига нисбатан бундай чоралар қўлланилганда, ТИВга хабар берилиши лозим.\nҚонун «Халқ сўзи» газетасида эълон қилинган ва 15.05.2020 йилдан кучга кирди.


«Барселона» Аллегри билан музокара ўтказаётгани ростми? Расмий жавоб берилди\n09:21 / 21.03.2017\n«Барселона» спорт директори Роберто Фернандес кейинги мавсумда ким жамоани бошқариши ҳақидаги миш-мишларга изоҳ берди. Хусусан, у «Ювентус» устози Массимилиано Аллегри билан музокаралар ўтаётганини рад этди.\n«Мен футболчилар билан янги мураббий ҳақида гаплашмадим ва гаплашмайман ҳам. Ҳамма жойда миш-миш. Хуан Карлос Унсуэ клубни, ўйинчиларни яхши билади, шунинг учун у бош мураббий сифатида ишлашга тайёр. Эрнесто Вальвердеда бир неча яхши мавсумлар бўлди – фақатгина „Атлетик“ билан эмас. Аллегрига келсак, унинг „Барселона“га келиши ҳақидаги гап-сўзлар асоссиз», - дея Фернандеснинг сўзларини келтиради Marca нашри.\nБарселона Массимилиано Аллегри


“Ҳужра”даги қабул ёки ажиб ҳангома « Ўзбекистон Халқ Ҳаракати\n“Ҳужра”даги қабул ёки ажиб ҳангома\n04 March 2017 - 10:06\n(ўттиз бириинчи мақола)\nБу найрангбозлар тўдаси раис қабули олдидан тайёргарликнинг ўзига хос йўли ва йўналишидан борди. Яъни биринчи гал менга “Ўзбекистон” телерадиоканалининг радио бўйича директор ўринбосари Султонпошша Ёқубова “бугун раис қабул қилар экан”, дея овора-ю сарсон этиб, бир кунлик вақтимни бекорга ҳавога совурганди. Ўшанда ишни дастлаб МТРК юристи М.Қалқонованинг хонасига киришдан бошлагандик. Бу юрист ойимча хонасига кирар-кирмасимиздан кадрлар бошқармасининг бошлиғи Абдумўмин Абдусаматовни телефон орқали тезда чақиртириб, ҳе йўқ бе йўқ, дарҳол “разбор”ларини бошлаб юборишганди. Яъни Ходжаевнинг кирдикорлари хусусида ёзган билдиришномамнинг муҳокамаси асосида сўроққа тутишлар, тергов-қўрқитишларга зўр беришди. Минг чиранмасинлар бундан бир иш чиқмади. Янада аниқроқ айтганда чиқариша олишмади. Қўполроқ, қўрсроқ тушунтирганда қўрқитиш услуби натижасиз якунланди. Бу учала “хизматкор”га президентга ёзилган масалалар бўйича мени сўроққа тутишларига на маънавий ва ҳуқуқий жиҳатдан ҳақлари йўқ эканлигини аниқ-тиниқ ва лўнда қилиб тушунтирдим. Бироқ, учовлон буни тушунишни истамасдан барибир турли саволларни ёғдиришга ҳаракат қилиб кўришди. Кейинроқ билсам, бу қўрқоқ-раиснинг мени ўз қабулига чақиртиришдан олдинги бир репитиция-найранга ўхшаш ҳунарларидан бири экан. Шу аснода бу “учлик” мени обдон текшириб кўриш учун ўзига хос дастлабки экспериментсимон синовдан ўтказишга қарор қилишган экан. Чунки, ўша куни МТРК раҳбари қабули амалга ошмади.\nУ ўтди, бу ўтди-ю, бошқа бир куни мени раис қабул қиладиган бўлиб қолди. Яна соат нечада денг? Қоқ тушлик пайтида. Енгил нафас олиб, йўлга отланаётсам, ёлғиз эмас эканман: яна ўша директор ўринбосари С.Ёқубова “бирга борамиз” деб туриб олди. Бирга жўнадик. Яна ўша юрист ойимча Муҳайё хоним Қалқонованинг кабинетини зиёрат қилишдан бошланди ишимиз. Мен яна шу эски тос эски ҳаммом каби бир неча кун олдин бўлиб ўтган сценарий асосидаги саъй-ҳаракатлар қайта бошланиб кетса керак деб ўйладим. Хайриятки, ундай бўлиб чиқмади. Биз учовлон: камина, юристой, ўринбосархон раиснинг қабулхонасига қараб йўл олдик. Тартиб шунақа экан. Ходжаев жаноблари М.Қалқонова ва С.Ёқубовасиз мени қабул қилмас экан, аниқроғи, қабул қила олмас экан. Нимага? Нима учун? Бундайин “тартиб-қоида”нинг туб сабабларига сал туриб тўхталамиз. Чунки, бунга жиддий асос бўладиган омиллар бор.\nҚабулхонага кириб боришимиз билан чап томонда котиба, ўнг томонда эса раҳбарнинг ёрдамчиси – мулойимхунуккина йигитча Фарҳодбой кутиб олдилар. Бу олдиндан қаттиқ тайёргарлик кўрилган ўта махсус учрашув шекилли, мен билан борган икки хонимча ёрдамчи йигитнинг хонасига кириб кетишиб (яна алланималардир назардан четда қолиб кетган бўлса керакки), ичкарида ўзларича бироз “чақчақлашиб” олишди. Мен олдинига унчалик ҳам эътибор қилмадим. Бироқ, бундай сирли пичирлашишлар барибир диққатингни ўзига тортмай иложи йўқ экан. Бунақа ўнғайсиз вазиятда на ўтиришингни биласан, на тик туришингни.\nҲар ҳолда бугунги қабулнинг ташкилий моментлари хусусида бу учовлон яна бир бор обдон “фикр алмашиб” олишганидан кўнгиллари тўлиб чиқишгани юз ифодаларидан аён бўлиб турарди. Шундан сўнг ёрдамчи йигит бирдан қабулни раис ўз хонасида эмас, балки алоҳида хонада ўтказишни маъқул кўрган эканми, шу боис бошқа бир катакдай келадиган кичкина хонани бизга кўрсатиб, ўша жойда ўтириб туришимизни сўради. Биз бажонидил ўша “ҳужра”га кириб ўтирдик. Бироз ўтар ўтмас Алишер Ходжаев кириб келди ва биз билан саломлашди. Раҳбарнинг одати шундай экан: Қалқоновасиз қабулига бировни йўлатмаскан. Бўлмаса, ўзини “қалқонсиз” ҳис этиб қоларкан. Дастлаб гапни нимадан бошлашимизни билмай тургандек, бўлдик гўё. Мен бир томондан ҳайрон бўлаяпманки, нега бу жаноб раҳбар бўлатуриб ходимини ўзи ёлғиз қабул қила олмайди? Юзма-юз ўтириб гаплашишга нечун чўчийди? Нима унинг бир қусури бормикин? Бир пайт бу раис деганлари бирдан юристга юзланди ва С.Ёқубовага ҳам алланимани имо-ишора қилгандай бўлди. Шунда М.Қалқонова дабдурустдан сайрай бошлади: “Мана бу ёзилган аризалардаги масалалар бўйича биз фалон қилдик, пистон қилдик. – Мени кўрсатиб, – мана бу киши ундоқ дебди, бундоқ дебди…”\nКейин Султонпошша опахон келган жойидан “сценарий бўича” давом эттирдилар: “Мана, биз ҳам бу борадаги масалаларни гаплашиб олдик, ундай қилдик, бундай қилдик дея турли важ-карсонлар келтириб, ҳаяжон билан “нутқ” бошлади.\nРаис деганнинг қабулига мен эмас, демак, асосан бу иккала хонимча ёзилган экан, деган хулосага келдим. Шу фикрлар хаёлимдан кечаркан, ҳақиқатдан ҳам қабулга ёзилган мен бўлсам-да, фақат уларнинг учаласи бир-бирига гап бермай сайрашаётганлигига ҳайрон қараб ўтирардим. Бириси ундай деса, бириси бундай дейди. Юрист фақат папкасини кўтариб кўрсатса, С.Ёқубова шу папканинг ичидагини қандай қилиб муҳокама қилгани-ю, ундан қандай тегишли хулоса қилиш кераклиги хусусида оғиз кўпиртирарди. Хуллас, бундай қарасам, бу уч оғзибирларнинг менга гап бериш нияти йўқ. Ҳадеб нимага ишора қилаётганлиги-ю ва бундан нима мақсад кўзлангани, ундан қандай натижа-эффект кутаётганлигини англай бошладим. Уларнинг асл муддаоси нима эканлиги ўз-ўзидан ойдинлаша бошлади. Инсон буни билиши, англаши учун унчалик ҳам ақлли бўлиши шарт эмас эди, аслида. Бу шоввозлар бир-бирига қилган имо-ишораларидаёқ кўп нарсаларни сездиришиб қўйишаяпти. Мен эса, қани булар қайси нуқтада ўзаро суҳбатларини тўхтатишаркин, дея уларнинг оғзидан чиққан ҳар бир гап-сўзининг ҳар томонлама маъно-мазмунига кўпроқ диққат қилиб, мағзини чақиб, яхшигина таҳлил қилиб, жимгина кузатиб турдим. Во ажаб, буни қарангки, худди шу ҳолатни улар сезибми-сезмайми менга ҳам сўз беришга қарор қилиб қолишди. Шу топда раис жаноблари мени бу икки хонимчага ўзига хос ишора билан кўрсатиб: “Бу киши нима дерканлар?” – дея луқма ташлаб қолди.\nҚизиғи, телерадиокомпаниянинг каттакони ўзининг қабулида кўзингга, юзинга қараб гапира олмайди. Бунинг ўзига хос ва ўзига мос сабаблари бор. Чунки, олғирликда ва талон-тарожлик бобида биринчи рақамга айланган бу раҳбарнинг кўпгина кирдикорларидан хабардор эканлигимдан у-да бохабар. Бу борада олдинги мақолаларимнинг бирида ёзгандим. Шунингдек, бу ҳақда юқорига очиқ-ойдин ёзганлигим унинг боши-кўзини у ёққа бу ёққа салтанглатиб олиб қочишига, шунинг учун ҳам кўзимга тик қараб сўзлай олмаслигига сабаб бўлаётганди, десам хато бўлмайди. Бу биринчидан. Иккинчидан эса, у мажбур бўлганидан, ўлганининг кунидан қабул этишга маҳкум эканлигидан ҳам шундай йўл тутаётганлиги сир эмас эди. Негаки, Ходжаев раҳбар бўлиб келганидан кейин нафақат ходимларни, ижодкорларни қатағон-қувғин қилиш ишларини олиб борди, балки, давлат бюджетидан ажратилган маблағларни нақдлаштириш ва ўзлаштиришнинг шунақанги усул-услубларини қўлладики, бунақаси камдан-кам ҳолларда учрайдиган ҳодиса деб бемалол айтишимиз мумкин. Бу борадаги қаллобликларини айтавериб саноқ-адоғига етиш анча мушкул. Шахсан унинг томонидан ўтказилган қаттиқ тазйиқ ва таҳдид, босимлардан кейин бир неча таниқли мутахассис ва ижодкор ходимларнинг ҳаттоки, ҳаётдан кўз юмганлигини энди қандай оқлаш мумкин бўларкин?.. Ана шундай нохуш-фожиавий ҳолатларнинг ўзиёқ бу одамнинг ўз ходимлари кўзига тик қараб гаплаша олмайдиган даражада бошини хам қилиб қилиб қўйган бўлса ажаб эмас…\nМаккорлик ва айёрликда тенги йўқ бўлган Ходжаевнинг ўзини тутишидан тўғриси, менинг ғашим кела бошлади. Бир қарасангиз, у талмовсираётгандек. Янада диққат қилиб синчковлик билан назар ташлайдиган бўлсангиз, балонинг ўқига-да ақли ета туриб, атай ўзини овсарликка солаётгандек. Лекин сизнинг кўзингизга тик қарай олмасдан, аланг-жаланг қилиб кўзини-ю юзини у ёққа бу ёққа олиб қочишидан бу одам ўта пихини ёрган эски тулкилардан эканлигини янада яққол сезиш мумкин. Гўё бу одам раҳбар сифатида ўзининг саккиз йиллик фаолиятида илк маротаба компания ходимини қабул қилаётгандек эди… Чиндан ҳам шунча йиллар ичида ҳали бирон марта қайсидир ходимнинг талаби ёки илтимоси билан раис қабул қилибди ва муаммосини ҳал қилиб берибди деган гапни ҳеч ким эшитмаган. Агар биронтаси шундай бўлди, “мен қабулга кириб гаплашдим” дейдиган бўлса-да, ҳеч ким бунга ишонмаслиги аниқ. Шахсан мен у билан ҳужрачадай хонада учрашиб тураркан, бунинг асосий сабаблари нимада эканлигига жавоб топгандай бўлдим. Қўпол, ўринсиз бўлса-да айтиш керак, унинг ичидаги барча ноқисликлари нуқси сиртига, башарасига уриб кетганлиги, жуда кўп “сир”ларини сездириб қўйишдан чўчиш алоамати бу раҳбарда устун эканлигини ҳис этиш қийин эмасди. Худди шу боисдан ҳам у ижодкорлар билан учрашишдан, ўз ходимларини яккама-якка, юзма-юз қабул қилишдан ҳадиксирар экан, деган фикр туғилди, менда.


Mercedes-Benz компанияси SL моделининг янги авлодини намойиш қилди – Kommers.uz\nТехнология\t19:10 | 1.11.21\nMercedes-Benz компанияси SL моделининг янги авлодини намойиш қилди\nЯнги Mercedes-AMG SL Европа бозорига 2022 йилда чиқади\nMercedes-Benz компанияси AMG суббренди остида ишлаб чиқариладиган SL моделининг янги авлодини намойиш этди. Бу ҳақда «Коммерсентъ» нашри ёзмоқда.\nКабриолет мутлақо янги кузовга эга ва аввалги авлод Mercedes-Benz SL ёки Mercedes-AMG GT Roadster спорткарига ҳеч қандай алоқаси йўқ. Корпус соф шаклда — эшиклар, капот ва багаж қопқоғисиз.\nҚўшимча йиғиш қисмларисиз оғирлиги тахминан 270 килограмни ташкил қилади ва Mercedes-AMG GT Roadster кузовига қараганда юқори қаттиқликка эга. Юк кўтарувчи структура алюминий, пўлат, магний ва композитлардан тайёрланган бўлиб, элементлар пайвандлаш, перчинлаш ва ёпиштириш каби турли усуллар билан боғланган.\nАвтомобиль дизайни 1989 йилдан бери биринчи марта тўрт ўриндиқли салонга эга бўлган замонавий Mercedes-Benz корпоратив услубида яратилган. Орқа ўриндиқлар юкларни ташиш учун ҳам ишлатилиши мумкин. Машина олдинда ўтирувчи йўловчиларни ҳаракат пайтида шамолдан ҳимоя қилиш учун дефлектор билан жиҳозланган. Фаол аэродинамика элементлари ҳам тақдим этилган.\nНосимметрик олд панелда 12,3 дюймли рақамли асбоблар кластери мавжуд бўлиб, у бошқа Mercedes-Benz моделларидан фарқли ўлароқ, порлашдан ҳимояланган висор билан тўлдирилади. Марказий консолда 11,9 дюймли вертикал MBUX мультимедиа дисплейи жойлашган бўлиб, у ҳам чақнашнинг олдини олиш учун бурчакка бурилиши мумкин.\nMercedes-AMG SL ишга туширилганда V8 двигатели билан тақдим этилади. SL 55 модели 476 от кучи ва 4 литрли двигателга эга. SL 63 бу двигателнинг 585 от кучига эга версияси билан жиҳозланган. Powertrain 9 поғонали автомат узатмалар қутиси ва тўлиқ ғилдиракли узатма билан бирлаштирилган бўлиб, ундан модель тарихида биринчи марта фойдаланилмоқда.\nЯнги Mercedes-AMG SL Европа бозорига 2022 йилда чиқади. Кабриолетнинг нархи ҳозирча маълум эмас. Унинг Ўзбекистон бозорида пайдо бўлиш истиқболлари ҳақида ҳам хабар берилмаган.\nАввалроқ Palm компанияси Buds Pro симсиз қулоқчинларини тақдим этганди.


Кореяда XVIII IKA Конгресси бўлиб ўтди, раҳбар яна тўрт йилга ўз жойида қолди / Olamsport.com\n10:09Фьюри ҳеч ким қилмаган ишни уддалади\t0 09:48Ўзбекистон Дюссельдорфда 120 давлат орасида УЧИНЧИ бўлди\t0 09:27Ла Лига. "Атлетико" "Вильярреал"дан усутун келди\t0 09:06Циципас Марселда чемпионлик унвонини ҳимоя қилди\t0 08:45Кечаги кун қаҳрамонлари шарафига Дюссельдорфда икки бор Ўзбекистон мадҳияси янгради ФОТОГАЛЕРЕЯ\t0 08:24UFC чемпиони Фьюрига “вызов” ташлади\t0 08:03Истанбул дербиси. "Галатасарой" устунликка эришди + ВИДЕО\t0 07:42Уайлдерда 30 кунлик имконият бор\t5 07:20Таэквондо. Осиё лицензион мусобақаси Хитойдан Иорданияга кўчирилди\t0 23:10Уайлдер - Фьюри жанги рекорд ўрнатди\t0 22:48Россиялик “Халк” навбатдаги жангини ўтказди\t0 22:25"Катта Дубулға". Муҳаммадкарим Ҳуррамов Ўзбекистонга иккинчи олтин медални тақдим этди\t1 21:45АПЛ. МЮ ва "Вулверхэмптон" йирик ҳисобда ғалабага эришди (+жадвал)\t0 21:23Давлат Бобонов - "Катта Дубулға" турнири ғолиби!\t6 20:50Ангренда ўсмирлар ўртасида Ўзбекистон чемпионати старт олди\t0\nКореяда XVIII IKA Конгресси бўлиб ўтди, раҳбар яна тўрт йилга ўз жойида қолди\nТеглар : ЎзбекистонКурашКонгресс\nЖанубий Кореянинг Чунгжу шаҳрида Халқао Кураш Ассоциациясининг (IKA) XVIII Конгресси бўлиб ўтди.\nУшбу тадбир ассоциациянинг ҳисобот-сайлов конференцияси вазифасини ҳам ўтаб берди. Шунингдек, ўзбек миллий курашининг обрўсини жаҳонга янада танитиш масаласига ҳам алоҳида эътибор қаратилди.\nЙиғилишда Конгресс аъзолари IKA президенти, ташкилот вице-президентлари, миллий федерациялар вакиллари ҳамда Ижроқўм аъзоларининг бир йил давомида амалга оширилган ишлар юзасидан ҳисоботларини тинглашди.\nШундан сўнг янги тўрт йиллик муддатга Ижроқўм аъзолари ҳамда қолган лавозимларга сайлов жараёни ўтказилди. Конгресс иштирокчилари бир овоздан Халқаро Кураш Ассоциациясининг амалдаги президенти, қувайтлик Ҳайдар Фармонни янги тўрт йиллик муддатга сайлашди.\nШунингдек, IKA биринчи вице-президенти Жагдиш Татлер (Ҳиндистон), Бош котиб Умид Якубов (Ўзбекистон), спорт ва дунё масалалари бўйича директор Юсуф Йилдирим (Туркия), спортда тенглик ва адолат масаласи бўйича директор Ольга Мачугина (Украина), техник директор Ризо Носсири (Эрон) ҳам янги муддатга қайта сайланишди. Номлари келтирилганлардан ташқари яна тўртта қитъа конфедерацияларининг президентлари ҳам IKA Ижроқўмига киритилди.\nКонгресс аъзолари Ассоциациянинг Низомига ўзгартириш ҳам киритишди. Унга кўра, Ижроқўмдан иккита IKA раҳбари лавозимлари олиб ташланди. Ассоциация бошқарувда халқаро стандартлар ҳамда Олимпия хартиясига тўлиқ жавоб бериш ва шаффоф бўлиш учун ҳам ушбу ўзгаришни амалга оширди.\nБундан ташқари Конгресс аъзолари Халқаро Кураш Ассоциациясининг доимий Комиссия (қўмита) раисларини ҳам янги тўрт йиллик муддатга тасдиқлашди:\n- Вей Жизонг (Хитой) – Этика ва тартиб-интизом масалалари қўмитаси\n- Хеон Бик Баи (Жанубий Корея) – спорт масалалари қўмитаси\n- Рави Капур (Ҳиндистон) – Ҳакамлик қўмитаси\n- Франсис Яфали (Конго Демократик Республикаси) – халқаро муносабатлар қўмитаси\n- Витторио Жоржи (Италия) – ҳуқуқ қўмитаси\n- Пол Сойер (Буюк Британия) – спортчилар масаласи қўмитаси\n- Шамси Саидова (Тожикистон) – спортчи аёллар масалалари қўмитаси\n- Курош Хосрияр (Эрон) – статистика қўмитаси\n- Жу Хи Парк (Жанубий Корея) – тиббиёт ва антидопинг қўмитаси\nМанба : kurash-ika.org


ЖУРНАЛИСТЛАР ТУРИЗМ ТАРҒИБОТЧИЛАРИДИР » Зарафшон Газетаси\nСамарқанд шаҳрида Ўзбекистон Республикаси Туризмни ривожлантириш давлат қўмитаси, "Ўзбекистон ҳаво йўллари" миллий авиакомпанияси ва вилоят ҳокимлиги томонидан матбуот анжумани ўтказилди.\nТадбирда 28-30 ноябрь кунлари юртимизда меҳмон бўлган Туркия республикасидаги оммавий ахборот воситалари вакиллари, Самарқанддаги сайёҳлик фирмалари ва меҳмонхоналар раҳбарлари иштирок этди.\nЎзбекистон Республикаси Туризмни ривожлантириш давлат қўмитаси раиси А.Абдуҳакимов, "Ўзбекистон ҳаво йўллари" миллий авиакомпанияси бош директори ўринбосари У.Ҳусанов ва бошқалар мамлакатимизнинг туристик салоҳияти, соҳа ишини халқаро талаблар даражасида такомиллаштириш ва ривожлантириш борасида олиб борилаётган ишлар ҳақида маълумот берди.\nЎзбекистон Республикаси Ташқи ишлар вазирлиги вакили Туркия фуқароларининг юртимизга келиши учун виза тартиблари соддалаштирилгани ва бу борада яратилган қулайликларга тўхталди.\nЎзбекистон Мусулмонлари идорасининг вилоятимиздаги вакили З.Эшонқуловнинг юртимизда зиёрат туризмини ривожлантириш борасида олиб борилаётган ишлар, заминимиздан етишиб чиққан буюк муҳаддис алломалар ҳақидаги маълумотлари ҳам туркиялик меҳмонларда катта қизиқиш уйғотди.\nМатбуот анжуманида меҳмонлар юртимизга саёҳати таассуротларга бой бўлганини таъкидлаб, бунинг учун Ўзбекистон ва Туркия Республикалари раҳбариятига миннатдорлик билдирди. Икки мамлакатнинг сайёҳлик борасида ҳали фойдаланилмаган имкониятлари жуда кўплиги ва буни тарғиб этишда оммавий ахборот воситалари фаол иш олиб бориши зарурлиги қайд этилди.\n– Кейинги уч кун давомида Самарқанд ва Бухородаги тарихий обидалар билан танишиб, буюк туркий алломалар номи билан боғлиқ масканларни зиёрат қилиб, туркий халқ вакили эканлигимдан яна бир бор ғурурландим, – дейди Туркиянинг TRT world телеканали мухбири Эрол Севан. – Мен ҳам шу заминга боғлиқлигимни англадим. Юртингизга келган кунимдаёқ миллий кийимларингизни харид қилиб, сафар давомида кийиб юрдим. Ҳеч ким мени бошқа миллат вакили демади, ўз қардошларидек ҳурмат-эҳтиром кўрсатишди. Қисқа фурсатга бўлса-да, Ўзбекистонга келганимдан бахтиёрман. Саёҳатимиз ҳақида телеканалларимизда кўрсатувлар тайёрлаш ниятидамиз.\nМатбуот анжумани якунида туркиялик журналистларга эсдалик совғалари топширилди.\nТадбирда вилоят ҳокими Т.Жўраев сўзга чиқди.\nТуризмга оид масалалар муҳокама этилди


NASA ўзга сайёраликлар топилишига муносабатни баҳолаш учун илоҳиётчиларни ёллагани маълум бўлди – Kommers.uz\nТехнология\t19:00 | 31.12.21\nNASA ўзга сайёраликлар топилишига муносабатни баҳолаш учун илоҳиётчиларни ёллагани маълум бўлди\nТадқиқотда 24 нафар эксперт иштирок этган.\nАҚШнинг NASA (Миллий аеронавтика ва коинотни тадқиқ қилиш бошқармаси) ташкилоти 2016 йилда Принстон университетига одамлар ўзга сайёраликлар топилишига қандай муносабатда бўлишини ўрганиш учун 1,1 миллион доллар грант ажратгани маълум бўлди. Бу ҳақда The Times UK нашри хабар берди.\nҚайд этилишича, университетнинг илоҳий тадқиқотлар маркази бу масалани 2015 йилдан 2017 йилгача ўрганган.\nТадқиқотда Кембриж университетидан воиз ва доктор Эндрю Дэвисон иштирок этган. Дэвисоннинг ихтисослиги астробиология ва христианлик ўртасидаги муносабатлардир. У жаҳон динлари вакилларининг ўзга сайёраликларга эҳтимолий муносабатини ўрганган 24 экспертдан бири эди.\nШундай қилиб, тадқиқотчилар бирон бир динга эътиқод қилмайдиганларга қараганда диндорлар Ердан ташқаридаги ҳаётнинг кашф этилишига кўпроқ тайёр эканини аниқлаган.\nДэвидсон ўзининг 2022 йилда нашр этилиши керак бўлган янги китобида эътиқод қилмайдиган инсонлар диндорлардан фарқли ўлароқ ўзга сайёраликларнинг топилишини муаммоли деб баҳолайди деб тушунтирган. Унинг қайд этишича, бундай кашфиёт амалга ошса, кўпчилик диний анъаналарга мурожаат қилади.\nХабарга кўра, бошқа экспертлар, жумладан, имом, раввин ва англикан черкови руҳонийлари, агар ўзга сайёраликлар топилса ҳам, бундан дин издошларининг эътиқодлари мустаҳкамланишини айтган.\nИлоҳий тадқиқотлар маркази директори Уилл Сторрарнинг айтишича, NASA бошқа сайёрада ҳаётни кашф қилиш оқибатлари бўйича жиддий экспертизани ривожлантиришдан манфаатдор.\nNASA тадқиқоти ҳақидаги янгилик Жеймс Уебб космик телескопи ишга туширилиши фонида пайдо бўлди. Телескоп потенциал яшашга яроқли экзосайёраларни ва ердан ташқаридаги ҳаётни излайди, шунингдек, коинот шаклланишининг дастлабки босқичида содир бўлган жараёнларни ўрганади.\nАввалроқ NASA Жефф Безоснинг космик компанияси билан шартнома имзолагани хабар қилинганди.


13.07.2020 19:53 0 3619\nХалқимизга беминнат, ҳалол меҳнат қилиш ва бу орқали уларнинг ишончини қозонишдан кўра лавозимини суистеъмол қилиб, ўз ишига масъулиятсизлик ва совуққонлик билан қараётган, тизим идораларида етарли даражада ишни ташкил этмасдан, аксинча ўз нафсини ўйлаганлар минг афсуски орамизда мавжуд, дейилади Давергеодезкадастр қўмитаси ахборот хизмати хабарида.\nҚайд этилишича, 10 июль куни кадастр йўналишида ҳам юқорида таъкидлаб ўтилган ҳолатларга йўл қўйган республика, вилоят ва туман миқёcидаги 7 нафар раҳбар эгаллаб турган лавозимидан озод этилган.\n«Бу бошланиши! Соҳанинг ривожига тўсиқ бўлаётган ҳар бир муаммони ечиш қўмита олдида турган пировард мақсад бўлиб, мана шундай ходимлар доимий нишонда бўлади.\nҲурматли фуқароларимиз ва тадбиркорларимиз. Агарда Сиз юқорида айтиб ўтилган йўналишлар бўйича коррупцион ҳолатларга дуч келсангиз бизга (телеграм бот @ygkuzbot, электрон почта 01@ygk.uz) хабар беринг», дейилади хабарда.\nЖамият 21/07, 18:55\nПрезидент ер ажратишда янги тизимни йўлга қўйиш топшириғини берди\nЖамият 21/07, 11:06\nКадастр тизимида яна 9 нафар раҳбар ишдан олинди


Сиз бетакрорсиз — Dilkashradio.com\nАссалому алайкум. Кўп аёллар ўзларини чумчуқчалик қадри йўқлигига ишонишлари мени ҳайратга солади. Худо бизни “жуда қадрли” қилиб яратган. Ўз-ўзини қадрлашнинг ҳақиқий соғлом асоси Худо сизга берган қадр-қимматни англаб етиш ва уни қабул қилишдир. Бу ҳақиқат тўғрисида мулоҳаза юритиб, бу сизнинг қандайдир хизматингиз туфайли эмаслигини тушунишга ҳаракат қилинг. Сизнинг қадрингиз ҳамда аҳамиятингиз сиз қилган ишларга эмас, балки Исонинг шахсига ва сиз учун Унинг қилган ишига боғлиқ. Исонинг биз учун кўрсатган меҳр-муҳаббати Худо учун сизнинг қадрингизни абадий мустаҳкамлади. Муҳим эканлигингизнинг яна бир сабаби – бетакрорлигингиздир. Ер юзида бугунги кунда яшаётган 4,5 миллиард аҳоли орасида сизга айнан ўхшайдиган биронта ҳам одам йўқ. 4,5 миллиард одамлар ичида ягона бўлсангиз, нима учун бошқа кимгадир ўхшаш бўлишни хоҳлашингиз керак?\nШунга қарамай, кўп одамлар ҳаётда бошқа одамларга – уларнинг қоматига, сочларига, қобилиятларига ёки маҳоратларига ҳасад қилиб яшамоқда. Сиз диққатингизни Худо сизни бетакрор қилиб яратгани ҳақидаги далилга қаратишни бошлашингиз лозим. Кимдир айтганидек: “Худо ахлат қилмайди”. Агар сиз кимгадир ўхшаш бўлиш учун бор вақтингизни сарфласангиз, сизга ўхшаш бўлиш учун ким ўз вақтини сарфлайди? Худо сизни айнан сиз бўлишингиз учун яратган, ҳеч ким сиздан яхшироқ сиз бўла олмайди. Дунё яратилган кундан буён ҳеч қачон биронта инсон сиздек бўлмаган ва ҳеч қачон бўлмайди ҳам. Бу сизни қанчалик бетакрор қилишини англаб етганингиздагина ўзингизни бошқалар билан солиштиришдек зарарли одатдан воз кеча оласиз. У мени мен қилиб яратган. У сизни сиз қилиб яратган. Шундай қилиб, Худо сиз ҳақингизда айтадиган биринчи ҳақиқат шуки, сиз махсус инсонсиз.\nСизнинг қадрингиз баланд, чунки У сизни Ўз суратида яратган ва сиз бутунлай бетакрорсиз. Ким сизни севишини эсланг. Ҳозирнинг ўзида сизни чин юракдан севадиган биронта инсонни айта оласизми? Ҳатто биронта инсонни айта олмасангиз ҳам, Худо сизни севишини эсланг. Ва биз Унга ишонамиз. Тадқиқодларнинг кўрсатишича, ёш бола агар уни яхши кўришмаса, яшашни истамай, ўлишни истаб қолади. Ҳаммамиз ҳам ота-оналаримиз, фарзандларимиз, дўстларимиз, ҳамкасбларимиз ёки қўшниларимиз бизни севишлари учун ҳаракат қиламиз. 1986 йилда “рок қироли” Марвин Гей отиб ўлдирилди. Мусиқалари машҳур бўлган қўшиқчининг дўстлари у истаган барча нарсаларига эришиша оларди, дейишди. Бироқ ўлимидан бир неча ҳафта олдин Гей дўстларига у истаган ягона нарса – отасининг севгиси эканини айтган. Нима учун масиҳий бўлганингизни эслай оласизми?\nМен эслайман. Худонинг севгисини кўрганим ва ҳис қилганим учун. Кўпчилик Масиҳнинг Нажоткор эканига қарши чиққанлар, Худонинг севгисига қарши тура олмаганлари учун Масиҳий бўладилар. Еремиё пайғамбар китобида Худо шундай дейди: “Сени мангу севги билан севдим, сенга содиқ бўлиб келдим” (Еремиё 31:3). Айнан Худонинг севгиси Унга юз буришимга сабаб бўлди. “Зеро, Худо оламни шунчалик севдики, Ўзининг ягона Ўғлини берди” (Юҳанно 3:16). Бироқ сиз бу қадимда бўлган, дейсиз. “Айни пайт” ҳақида нима дейсиз? Ўша бобда Исо бизга Ота бизларни севишини айтган (бу ҳозирги вақтни билдиради). Римликларга мактубининг 8 – бобида Павлус Худонинг бизга бўлган севгиси ҳақида айтадики, йўлимизда учрайдиган қийинчиликларга ва синовларга қарамасдан, ҳеч нарса бизни Худонинг севгисида жудо қилишга қодир эмас.